*Likumprojekts*

**Preču zīmju likums**

**I nodaļa**

**Vispārīgie noteikumi**

**1. pants. Likumā lietotie termini**

Likumā ir lietoti šādi termini:

1) preču zīme – apzīmējums, kuru lieto, lai kāda uzņēmuma preces vai pakalpojumus atšķirtu no citu uzņēmumu precēm vai pakalpojumiem;

2) kolektīvā zīme – preču zīme, kuru lieto ražošanas, tirdzniecības vai pakalpojumu uzņēmumu apvienības, asociācijas vai tamlīdzīgas organizācijas preču vai pakalpojumu apzīmēšanai un atšķiršanai;

3) sertifikācijas zīme – zīme, kuru lieto tādu preču vai pakalpojumu apzīmēšanai, kurus šīs zīmes īpašnieks sertificējis attiecībā uz materiālu, preču izgatavošanas vai pakalpojumu izpildes veidu, kvalitāti, precizitāti vai citām īpašībām, un kura ļauj attiecīgās preces vai pakalpojumus atšķirt no tādām precēm vai pakalpojumiem, kuri nav šādi sertificēti;

4) ģeogrāfiskās izcelsmes norāde – ģeogrāfisks nosaukums vai cits apzīmējums, kuru lieto, tieši vai netieši norādot uz preču vai pakalpojumu ģeogrāfisko izcelsmi, arī uz to raksturu vai īpašībām, kas saistītas ar šo izcelsmi;

5) Parīzes Konvencija – 1883. gada 20. marta Parīzes Konvencija par rūpnieciskā īpašuma aizsardzību;

6) Parīzes Savienība – Parīzes Konvencijas dalībvalstu savienība;

7) TRIPS līgums – 1994. gada 15. aprīļa Līgums par ar tirdzniecību saistītajām intelektuālā īpašuma tiesībām (Marakešas Līguma par Pasaules Tirdzniecības organizācijas izveidošanu Pielikums 1C);

8) preču zīmes starptautiskā reģistrācija (starptautiskā reģistrācija) – preču zīmes reģistrācija, kas veikta saskaņā ar 1891. gada 14. aprīļa Madrides nolīgumu par zīmju starptautisko reģistrāciju vai saskaņā ar Madrides nolīguma par zīmju starptautisko reģistrāciju 1989. gada 27. jūnija protokolu;

9) Starptautiskais birojs – Pasaules Intelektuālā īpašuma organizācijas Starptautiskais birojs, kas izdara preču zīmju starptautisko reģistrāciju un kārto preču zīmju starptautisko reģistru;

10) Eiropas Savienības preču zīme (turpmāk arī – Eiropas Savienības preču zīme) – preču zīme, kas reģistrēta attiecībā uz Eiropas Savienību saskaņā ar Eiropas Parlamenta un Padomes 2017. gada 14. jūnija regulu (ES) 2017/1001 par Eiropas Savienības preču zīmi (turpmāk – regula (ES) 2017/1001) vai saskaņā ar agrāk spēkā bijušo Eiropas Savienības regulējumu par Kopienas preču zīmēm;

11) Eiropas Savienības Intelektuālā īpašuma birojs, Eiropas Savienības birojs) – Eiropas Savienības aģentūra, kas izdara Eiropas Savienības preču zīmju un Kopienas dizainparaugu reģistrāciju, kā arī pilda citas ar intelektuālā īpašuma aizsardzību saistītas funkcijas Eiropas Savienībā atbilstoši regulai (ES) 2017/1001) un citiem Eiropas Savienības normatīvajiem aktiem;

12) Preču un pakalpojumu starptautiskā klasifikācija (turpmāk – Nicas klasifikācija) – klasifikācija, kas iedibināta ar 1957. gada 15. jūnija Nicas nolīgumu par preču un pakalpojumu starptautisko klasifikāciju preču zīmju reģistrācijas vajadzībām;

13) preču zīmes pieteicējs – persona, kas iesniedz pieteikumu preču zīmes reģistrācijai, pretendējot kļūt par preču zīmes īpašnieku;

14) preču zīmes īpašnieks – persona, kas kā tiesību uz preču zīmi īpašnieks iekļauts preču zīmju reģistra datos.

**2. pants. Likuma darbības joma**

(1) Šis likums regulē tiesiskās attiecības preču zīmju, kolektīvo zīmju un sertifikācijas zīmju reģistrācijas un aizsardzības, kā arī ģeogrāfiskās izcelsmes norāžu aizsardzības jomā.

(2) Preču zīmju, kolektīvo zīmju, sertifikācijas zīmju un ģeogrāfiskās izcelsmes norāžu lietošanu papildus šā likuma noteikumiem regulē arī citi normatīvie akti. Vispārīgo regulējumu, kas attiecas uz reģistrācijas un pēcreģistrācijas procedūrām Patentu valdē, nosaka Rūpnieciskā īpašuma institūciju un procedūru likums.

**II nodaļa**

**Preču zīmes tiesiskās aizsardzības priekšnoteikumi**

**3. pants. Preču zīmes aizsardzības pamatprincipi**

(1) Ar reģistrāciju var iegūt izņēmuma tiesības uz reģistrācijai pieteikto preču zīmi tajā jurisdikcijā, kurā vai attiecībā uz kuru tiek izdarīta preču zīmes reģistrācija (teritoriālās aizsardzības princips).

(2) Tiesības uz preču zīmēm, salīdzinot savstarpēji vai ar citām tiesībām, ņem vērā, kuras no šīm tiesībām ir agrākas (prioritātes princips).

(3) To, kura no preču zīmēm ir agrāka, nosaka pēc preču zīmes reģistrācijas pieteikuma iesniegšanas datuma (šā likuma 28. pants), bet, ja attiecīgajai reģistrācijai ir pamatoti pieprasīta prioritāte no tās pieteikuma datuma citā jurisdikcijā (šā likuma 30. pants) vai no preču vai pakalpojumu izstādīšanas saistībā ar šo preču zīmi starptautiskā izstādē (šā likuma 31. pants) – pēc prioritātes datuma.

(4) Ja konkrētā gadījumā strīda iznākums lietā, kur iesaistīta preču zīme, var būt atkarīgs no tā, kuras tiesības ir agrākas, šo apstākli pierādīt ir agrāko tiesību īpašnieka pienākums. Tostarp, ja strīda iznākumu var izšķirt lietā iesaistītas preču zīmes konvencijprioritātes tiesību esamība un šie apstākļi nav pārbaudīti preču zīmes reģistrācijas pieteikuma izskatīšanas laikā tās reģistrācijas iestādē (prioritāte ir pieprasīta, bet attiecīgie dati nav pārbaudīti), agrākās preču zīmes īpašnieka pienākums ir iesniegt savas preču zīmes agrākā reģistrācijas pieteikuma kopiju, ko apliecinājusi iestāde, kas šo reģistrācijas pieteikumu pieņēmusi.

**4. pants. Apzīmējums, kas var veidot preču zīmi**

(1) Preču zīmi var veidot apzīmējums, kas atbilst šādām prasībām:

1) tam piemīt atšķirtspēja šā panta otrās daļas izpratnē;

2) to preču zīmju reģistrā var atveidot tādā veidā, ka kompetentās institūcijas un sabiedrība var skaidri un nepārprotami noteikt, kas ir preču zīmes īpašniekam piešķirtās aizsardzības priekšmets.

(2) Apzīmējums spēj pildīt preču zīmes funkcijas, ja tam piemīt noteikta līmeņa atšķirtspēja, proti, tāds raksturīgo īpašību kopums, kas attiecīgo preču vai pakalpojumu patērētājiem nodrošina iespēju nepārprotami atšķirt ar šo preču zīmi marķētās preces vai pakalpojumus no tādiem, kuriem ir cita izcelsme. Apzīmējuma atšķirtspējas atbilstība šai prasībai ir atkarīga gan no paša apzīmējuma rakstura, gan no attiecīgo preču vai pakalpojumu rakstura un saimnieciskās darbības nozares īpatnībām, gan arī no šo preču vai pakalpojumu vidusmēra patērētāja uztveres.

(3) Preču zīme it īpaši var būt šāda veida apzīmējums:

1) vārdiska zīme, ja to veido tikai vārdi vai burti, cipari vai citas standarta tipogrāfiskās zīmes vai to kombinācija;

2) figurāla zīme, ja tajā izmantotas nestandarta rakstzīmes, īpaša stilizācija vai izkārtojums, vai grafisks elements (grafiski elementi), vai krāsa (krāsas); šajā kategorijā ietilpst zīmes, kas sastāv tikai no grafiskiem elementiem, un zīmes, kas sastāv no vārdiskiem un grafiskiem elementiem;

3) telpiska zīme, ja to veidotelpisks apjoms, preces vai tās iesaiņojuma forma, vai tā šādu objektu ietver;

4) novietojuma zīme, ja to veido īpašais veids, kādā tā novietota uz preces vai piestiprināta pie tās;

5) ornamenta zīme, ja to veido tikai regulāri atkārtoti elementi;

6) krāsu zīme, ja to veido tikai viena noteikta krāsa bez kontūrām (krāsa pati par sevi) vai krāsu salikums bez kontūrām;

7) skaņu zīme, ja to veido noteikta skaņa vai skaņu kombinācija;

8) kustību zīme, ja to veido tās elementu kustība vai stāvokļa maiņa, vai tā šādus elementus ietver;

9) multivides zīme, ja to veido attēla un skaņas kombinācija, vai tā šādus elementus ietver;

10) hologrāfiska zīme, ja to veido elementi ar hologrāfiskām pazīmēm.

**5. pants. Tiesiskais pamats preču zīmes reģistrācijas atteikumam vai atzīšanai par spēkā neesošu**

(1) Preču zīmes reģistrāciju var atteikt vai atzīt par spēkā neesošu, pamatojoties uz šajā likumā noteiktajiem absolūtajiem vai relatīvajiem pamatiem.

(2) Absolūtais pamats preču zīmes reģistrācijas atteikumam vai atzīšanai par spēkā neesošu aizsargā sabiedrības, valsts un starptautiskās intereses un ir piemērojams arī neatkarīgi no trešo personu tiesiskajām interesēm un to iniciatīvas.

(3) Relatīvais pamats preču zīmes reģistrācijas atteikumam vai atzīšanai par spēkā neesošu aizsargā trešo personu tiesības un tiesiskās intereses un, izņemot šajā likumā īpaši norādītos gadījumus, ir piemērojams pēc ieinteresēto personu pieprasījuma.

**6. pants. Absolūts pamats preču zīmes reģistrācijas atteikumam vai atzīšanai par spēkā neesošu**

(1) Preču zīmi nereģistrē, bet, ja tā reģistrēta, šo reģistrāciju atzīst par spēkā neesošu, ja reģistrācijai pieteiktais apzīmējums:

1) nevar veidot preču zīmi, proti, neatbilst šā likuma 4. panta prasībām;

2) ir tāds, kam trūkst jebkādas atšķirtspējas attiecībā uz pieteiktajām precēm vai pakalpojumiem;

3) sastāv vienīgi no tādiem apzīmējumiem vai norādēm, kuras var izmantot saimnieciskajā darbībā, lai apzīmētu attiecīgo preču vai pakalpojumu veidu, kvalitāti, daudzumu, lietojumu (funkcionālo uzdevumu), vērtību, ģeogrāfisko izcelsmi, preču izgatavošanas vai pakalpojumu sniegšanas laiku vai citas preču vai pakalpojumu īpašības;

4) sastāv vienīgi no tādiem apzīmējumiem vai norādēm (vispārīgiem apzīmējumiem), kuras attiecībā uz pieteiktajām precēm vai pakalpojumiem ir kļuvušas vispārpieņemtas ikdienas valodā vai ikdienas lietojumā, vai godprātīgās un vispāratzītās saimnieciskās darbības paražās;

5) sastāv tikai no preču formas vai citām īpašībām, kuras:

a) tieši izriet no attiecīgo preču rakstura,

b) vajadzīgas kāda tehniska efekta sasniegšanai,

c) piešķir precēm būtisku vērtību;

6) ir pretrunā ar sabiedrisko kārtību vai vispārpieņemtiem morāles principiem;

7) maldina vai varētu maldināt patērētājus, piemēram, par preču vai pakalpojumu raksturu, kvalitāti vai ģeogrāfisko izcelsmi;

8) ietver apzīmējumu, kura reģistrācija noraidāma vai atzīstama par spēkā neesošu saskaņā ar Parīzes Konvencijas 6. *ter* pantu, tostarp Parīzes Savienības dalībvalsts ģerboni, karogu, oficiālu proves (raudzes), kontroles vai garantijas zīmi, vai arī starptautiskas organizācijas emblēmu, karogu, nosaukumu vai tā saīsinājumu;

9) ietver sabiedrībai nozīmīgu simbolu, emblēmu vai heraldiku, valsts apbalvojuma vai valsts dienesta atšķirības zīmes attēlu vai arī oficiālu kontroles, kvalitātes, garantijas vai preču lietošanas drošuma apzīmējumu, kuru attiecībā uz tām pašām vai līdzīgām precēm vai pakalpojumiem lieto Latvijā vai Eiropas Savienībā;

10) ietver citu apzīmējumu ar augstu simbolisku vērtību, piemēram, reliģisku simbolu, ja tam ir nozīme Latvijas sabiedrībā;

11) nav reģistrējams kā preču zīme saskaņā ar Eiropas Savienības vai Latvijas normatīvo aktu vai starptautisku nolīgumu, kura līgumslēdzēja puse ir Eiropas Savienība vai Latvija un kurā paredzēta cilmes vietas nosaukumu un ģeogrāfiskās izcelsmes norāžu aizsardzība;

12) nav reģistrējams kā preču zīme saskaņā ar Eiropas Savienības normatīvo aktu vai starptautisku nolīgumu, kura līgumslēdzēja puse ir Eiropas Savienība vai Latvija un kurā paredzēta tradicionālo apzīmējumu attiecībā uz vīnu aizsardzība;

13) nav reģistrējams kā preču zīme saskaņā ar Eiropas Savienības normatīvo aktu vai starptautisku nolīgumu, kura līgumslēdzēja puse ir Eiropas Savienība vai Latvija un kurā paredzēta garantētu tradicionālo īpatnību aizsardzība;

14) sastāv no agrāka augu šķirnes nosaukuma vai savos būtiskajos elementos atveido agrāku augu šķirnes nosaukumu, kurš ir reģistrēts saskaņā ar Eiropas Savienības vai Latvijas normatīvo aktu par augu šķirņu aizsardzību, vai starptautisku nolīgumu, kura līgumslēdzēja puse ir Eiropas Savienība vai Latvija, ja pieteiktās preču zīmes aizsardzība attiecas uz tās pašas vai tuvu radniecīgas augu sugas šķirni.

(2) Preču zīmi nereģistrē, bet, ja tā reģistrēta, šo reģistrāciju var atzīt par spēkā neesošu arī tad, ja preču zīmes pieteicējs (preču zīmes īpašnieks) neatbilst šā likuma 13. panta pirmās daļas prasībām.

(3) Preču zīmi nereģistrē, bet, ja tā reģistrēta, šo reģistrāciju var atzīt par spēkā neesošu arī tad, ja preču zīmes reģistrācijas pieteikums iesniegts ar negodprātīgu nolūku.

(4) Preču zīmes reģistrāciju neatsaka uz šā panta pirmās daļas 2., 3. vai 4. punkta noteikumu pamata, ja pieteiktais apzīmējums tā lietošanas rezultātā ir attiecīgo patērētāju uztverē ieguvis atšķirtspēju attiecībā uz reģistrācijai pieteiktajām precēm un pakalpojumiem pirms preču zīmes reģistrācijas datuma.

(5) Preču zīmes reģistrāciju neatzīst par spēkā neesošu uz šā panta ceturtajā daļā minēto noteikumu pamata, ja pirms attiecīga iebilduma iesnieguma, iesnieguma atzīšanai par spēkā neesošu vai prasības pieteikuma iesniegšanas tiesā datuma preču zīme ir ieguvusi atšķirtspēju.

**7. pants. Agrāka preču zīme kā relatīvs pamats reģistrācijas atzīšanai par spēkā neesošu**

(1) Preču zīmes reģistrāciju saskaņā ar šā likuma noteikumiem var atzīt par spēkā neesošu šādos gadījumos:

1) ja šī preču zīme ir identiska citas personas agrākai preču zīmei, un preces vai pakalpojumi, kuriem tā reģistrēta, ir identiski precēm vai pakalpojumiem, kuriem ir reģistrēta agrākā preču zīme;

2) ja sakarā ar šīs preču zīmes identiskumu vai līdzību citas personas agrākai preču zīmei un attiecīgo preču vai pakalpojumu identiskumu vai līdzību pastāv iespēja, ka attiecīgie patērētāji minētās preču zīmes sajauc vai uztver kā savstarpēji saistītas.

(2) Agrāka preču zīme šā panta pirmās daļas izpratnē ir:

1) preču zīme, kas reģistrēta Latvijā, preču zīme, kas attiecībā uz Latviju reģistrēta starptautiskās reģistrācijas procedūrā, vai Eiropas Savienības preču zīme, ja tās pieteikuma datums ir agrāks par apstrīdētās preču zīmes reģistrācijas pieteikuma datumu, ņemot vērā arī šīm preču zīmēm pamatoti pieprasīto prioritāti;

2) Eiropas Savienības preču zīme, kuras pieteikuma datums ir vēlāks, bet senioritātes datums – agrāks par apstrīdētās preču zīmes reģistrācijas pieteikuma datumu, ja to senioritāte no preču zīmes, kas reģistrēta Latvijā, vai no preču zīmes, kura attiecībā uz Latviju reģistrēta starptautiskās reģistrācijas procedūrā, pieprasīta pamatoti, pat, ja preču zīmes reģistrācija, no kuras pieprasīta senioritāte, ir dzēsta pēc īpašnieka iniciatīvas vai sakarā ar tās spēkā esamības termiņa izbeigšanos;

3) šīs panta daļas 1. un 2. punktā minēto preču zīmju reģistrācijas pieteikumi – ar nosacījumu, ka tās tiek reģistrētas.

**8. pants. Plaši pazīstama preču zīme kā absolūts un relatīvs pamats reģistrācijas atteikumam vai atzīšanai par spēkā neesošu**

(1) Neatkarīgi no šā likuma 7. panta noteikumiem preču zīmes reģistrāciju var atteikt, bet, ja preču zīme ir reģistrēta, šo reģistrāciju var atzīt par spēkā neesošu, ja šajā preču zīmē sajaucami atveidota, imitēta, tulkota vai transliterēta tāda preču zīme, kas pirms pieteiktās (apstrīdētās) preču zīmes pieteikuma datuma vai prioritātes datuma, ja tai pamatoti pieprasīta prioritāte, ir bijusi Latvijā plaši pazīstama preču zīme attiecībā uz identiskām vai līdzīgām precēm vai pakalpojumiem; plaši pazīstama preču zīme var arī nebūt reģistrēta.

(2) Papildus šā panta pirmās daļas noteikumiem preču zīmes reģistrāciju var atteikt vai atzīt par spēkā neesošu arī tad, ja prece vai pakalpojums, kuram pieteikta šīs zīmes reģistrācija, nav līdzīgs precēm vai pakalpojumiem, attiecībā uz kuriem lietota Latvijā plaši pazīstama preču zīme, bet ar nosacījumu, ka pieteiktās (apstrīdētās) preču zīmes lietošanu saistībā ar minētajām precēm vai pakalpojumiem patērētāji var uztvert kā norādi uz saistību starp šīm precēm vai pakalpojumiem un plaši pazīstamas preču zīmes īpašnieku un ka šāda lietošana var kaitēt plaši pazīstamas preču zīmes īpašnieka interesēm.

(3) Nosakot, vai preču zīme ir plaši pazīstama, ņem vērā šīs preču zīmes pazīstamību attiecīgajā patērētāju lokā Latvijā, arī tādu pazīstamību, kas radusies reklāmas pasākumu rezultātā vai citu tās popularitāti veicinošu apstākļu dēļ.

(4) Nosakot, kādos gadījumos reģistrācijai pieteiktam apzīmējumam vai reģistrētai preču zīmei piemērojami šā panta pirmās un otrās daļas noteikumi, ņem vērā Parīzes Konvencijas 6. *bis* panta noteikumus par plaši pazīstamu preču zīmi, arī noteikumu, kas paredz nepieļaut plaši pazīstamas preču zīmes atveidošanu vai imitēšanu citas preču zīmes būtiskā daļā, un ar nepieciešamajām izmaiņām šos noteikumus piemēro arī preču zīmēm, kas attiecas uz pakalpojumiem.

(5) Šā panta pirmās un otrās daļas noteikumus par reģistrācijas atteikumu ekspertīzes procedūrā nepiemēro, ja preču zīme pieteikta reģistrācijai ar plaši pazīstamas preču zīmes īpašnieka atļauju.

**9. pants. Preču zīme ar reputāciju kā relatīvs pamats reģistrācijas atzīšanai par spēkā neesošu**

Neatkarīgi no šā likuma 7. panta noteikumiem preču zīmes reģistrāciju var atzīt par spēkā neesošu, ja preču zīme ir identiska vai līdzīga agrākai reģistrētai preču zīmei šā likuma 7. panta otrās daļas izpratnē neatkarīgi no tā, vai preces vai pakalpojumi, attiecībā uz kuriem ir veikta apstrīdētās preču zīmes reģistrācija, ir identiski, līdzīgi vai nav līdzīgi tām precēm vai pakalpojumiem, kuriem reģistrēta agrākā preču zīme, ja agrākajai preču zīmei pirms apstrīdētās preču zīmes pieteikuma datuma vai prioritātes datuma, ja tai pamatoti pieprasīta prioritāte, ir bijusi reputācija Latvijā, vai – agrākas Eiropas Savienības preču zīmes gadījumā – ja tai ir bijusi reputācija Eiropas Savienībā, un vēlākās preču zīmes lietotājs bez pamatota iemesla varētu netaisnīgi gūt labumu no minētās agrākās preču zīmes atšķirtspējas vai reputācijas vai kaitēt agrākās preču zīmes atšķirtspējai vai reputācijai.

**10. pants. Citas agrākas tiesības kā relatīvs pamats** **reģistrācijas atzīšanai par spēkā neesošu**

(1) Preču zīmes reģistrāciju var atzīt par spēkā neesošu, pamatojoties arī uz to, ka cita persona pirms pieteiktās (apstrīdētās) preču zīmes pieteikuma datuma vai prioritātes datuma, ja tai pamatoti pieprasīta prioritāte, ieguvusi kādas citas tiesības, kuras ļauj aizliegt šīs preču zīmes lietošanu. Reģistrāciju var apstrīdēt, ciktāl tā ir pretrunā ar šādām tiesībām:

1) personiskajām tiesībām, tas ir, tiesībām, kas saistītas ar sabiedrībā pazīstamas personas vārdu, uzvārdu, pseidonīmu, portretu, faksimilu, izņemot gadījumu, ja šī persona mirusi pirms 50 gadiem vai agrāk;

2) autortiesībām;

3) tiesībām, kas saistītas ar identiskā vai līdzīgā saimnieciskās darbības nozarē lietotu firmu, preču vai pakalpojumu komercapzīmējumu, plašsaziņas līdzekļa nosaukumu vai citu tamlīdzīgu apzīmējumu, ja firmas, preču vai pakalpojumu komercapzīmējuma, plašsaziņas līdzekļa nosaukuma vai cita tamlīdzīga apzīmējuma godprātīga un likumīga lietošana saimnieciskajā darbībā Latvijā uzsākta pirms preču zīmes pieteikuma datuma vai attiecīgi prioritātes datuma;

4) tiesībām, kas saistītas ar jau pirms preču zīmes pieteikuma datuma vai attiecīgi prioritātes datuma Latvijā plaši pazīstamu Latvijas vai ārvalsts firmu, komercapzīmējumu, plašsaziņas līdzekļa nosaukumu vai citu tamlīdzīgu apzīmējumu, arī tad, ja tie lietoti atšķirīgā saimnieciskās darbības nozarē;

5) tiesībām, kas saistītas ar nereģistrētu preču zīmi vai citu apzīmējumu, kas lietots preču vai pakalpojumu atšķiršanai, tostarp ar domēna vārdu, ja nereģistrētā preču zīme, cits minētais apzīmējums vai domēna vārds pirms reģistrētās preču zīmes pieteikuma datuma vai attiecīgi prioritātes datuma godprātīgi lietots Latvijā saimnieciskajā darbībā saistībā ar identiskām vai līdzīgām precēm vai pakalpojumiem tik ilgi un tādā apjomā, ka reģistrētās preču zīmes lietošana var maldināt patērētājus par attiecīgo preču vai pakalpojumu izcelsmi;

6) tiesībām, kas saistītas ar agrāku reģistrētu Latvijas vai Kopienas dizainparaugu vai nereģistrētu Kopienas dizainparaugu;

7) tiesībām, kas saistītas ar cilmes vietas nosaukumu vai ģeogrāfiskās izcelsmes norādi, ja pieteikums šo tiesību reģistrācijai kompetentajā Eiropas Savienības institūcijā iesniegts pirms preču zīmes reģistrācijas pieteikuma datuma vai attiecīgi prioritātes datuma, ar nosacījumu, ka cilmes vietas nosaukums vai ģeogrāfiskās izcelsmes norāde tikusi reģistrēta, vai arī, ja cilmes vietas nosaukums vai ģeogrāfiskās izcelsmes norāde ir aizsargāta Eiropas Savienībā vai Latvijā saskaņā ar starptautisku nolīgumu jau pirms minētā datuma;

8) tiesībām, kas saistītas ar Eiropas Savienībā vai Latvijā aizsargātu tradicionālo apzīmējumu attiecībā uz vīnu vai garantētu tradicionālo īpatnību, ja tradicionālais apzīmējums attiecībā uz vīnu vai garantēta tradicionālā īpatnība ir pieteikta aizsardzībai Eiropas Savienībā pirms preču zīmes pieteikuma datuma vai attiecīgi prioritātes datuma, vai arī, ja tradicionālais apzīmējums attiecībā uz vīnu vai garantēta tradicionālā īpatnība ir aizsargāta Eiropas Savienībā vai Latvijā saskaņā ar starptautisku nolīgumu jau pirms minētā datuma;

9) tiesībām, kas saistītas ar Eiropas Savienībā vai Latvijā aizsargātu augu šķirnes nosaukumu, ja augu šķirnes nosaukums ir pieteikts aizsardzībai Eiropas Savienībā vai Latvijā pirms preču zīmes pieteikuma datuma vai attiecīgi prioritātes datuma, vai arī, ja augu šķirnes nosaukums ir aizsargāts Eiropas Savienībā vai Latvijā saskaņā ar starptautisku nolīgumu jau pirms minētā datuma.

(2) Preču zīmes reģistrācijas atzīšanu par spēkā neesošu ir tiesīga prasīt arī persona, kas ir šīs preču zīmes īpašnieks kādā no Parīzes Savienības vai TRIPS līguma dalībvalstīm, ja Latvijā šo zīmi uz sava vārda reģistrējis īpašnieka aģents vai pārstāvis bez īpašnieka piekrišanas, izņemot gadījumu, kad pārstāvja vai aģenta rīcībai ir pienācīgs attaisnojums.

**11. pants. Atzīšanas par spēkā neesošu nepieļaušana samierināšanās dēļ**

(1) Ja šā likuma 7., 8., 9. vai 10. pantā minēto agrāko tiesību īpašnieks piecu secīgu gadu laikā normatīvajos aktos paredzētajā kārtībā nav apstrīdējis vēlākas Latvijā vai attiecībā uz Latviju reģistrētas preču zīmes lietošanu, kaut arī zinājis vai tam vajadzēja zināt par šo lietošanu, viņš vairs nav tiesīgs, pamatojoties uz savām agrākajām tiesībām, pieprasīt vēlākās preču zīmes reģistrācijas atzīšanu par spēkā neesošu attiecībā uz precēm un pakalpojumiem, kuriem tā tikusi lietota, izņemot gadījumu, kad vēlākā preču zīme tikusi pieteikta reģistrācijai ar negodprātīgu nolūku.

(2) Šā panta pirmajā daļā noteiktajā gadījumā vēlāk reģistrētās preču zīmes īpašnieks nav tiesīgs iebilst pret agrāko tiesību izmantošanu, pat ja šīs agrākās tiesības vairs nevar vērst pret vēlāko preču zīmi.

**12. pants. Citi ierobežojumi reģistrācijas atzīšanai par spēkā neesošu**

(1) Iebilduma iesniegums, iesniegums preču zīmes reģistrācijas atzīšanai par spēkā neesošu vai prasības pieteikums par preču zīmes reģistrācijas atzīšanu par spēkā neesošu, kas pamatots ar agrāku preču zīmi, attiecīgajā procedūrā netiek apmierināts, ja tas netiktu apmierināts vēlākās preču zīmes pieteikuma datumā vai attiecīgā gadījumā – prioritātes datumā, un agrākās preču zīmes, kuru sākotnēji būtu bijis pamats atzīt par spēkā neesošu saskaņā ar šā likuma 6. panta pirmās daļas 2., 3. vai 4. punktu, īpašnieks nav pierādījis, ka viņa preču zīme minētajā termiņā tās lietošanas rezultātā bija ieguvusi atšķirtspēju attiecībā uz reģistrācijai pieteiktajām precēm un pakalpojumiem.

(2) Iebilduma iesniegums, iesniegums preču zīmes reģistrācijas atzīšanai par spēkā neesošu vai prasības pieteikums par preču zīmes reģistrācijas atzīšanu par spēkā neesošu, kas pamatots ar agrāku preču zīmi, atsaucoties uz šā likuma 7. panta pirmās daļas 2. punktu, attiecīgajā procedūrā netiek apmierināts, ja tas netiktu apmierināts vēlākās preču zīmes pieteikuma datumā vai attiecīgā gadījumā – prioritātes datumā, un agrākās preču zīmes īpašnieks nav pierādījis, ka viņa preču zīme minētajā termiņā tās lietošanas rezultātā bija ieguvusi pietiekamu atšķirtspēju, lai būtu pamats atzīt sajaukšanas iespēju vai savstarpējās saistības iespēju šā likuma 7. panta pirmās daļas 2. punkta nozīmē.

(3) Iebilduma iesniegums, iesniegums preču zīmes reģistrācijas atzīšanai par spēkā neesošu vai prasības pieteikums par preču zīmes reģistrācijas atzīšanu par spēkā neesošu, kas pamatots ar agrāku preču zīmi, atsaucoties uz šā likuma 8. panta noteikumiem, attiecīgajā procedūrā netiek apmierināts, ja tas netiktu apmierināts vēlākās preču zīmes pieteikuma datumā vai attiecīgā gadījumā – prioritātes datumā, un agrākās preču zīmes īpašnieks nav pierādījis, ka viņa preču zīme minētajā termiņā tās lietošanas rezultātā bija ieguvusi plašu pazīstamību šā likuma 8. panta nozīmē, kas ļautu piemērot šā likuma 8. panta noteikumus.

(4) Iebilduma iesniegums, iesniegums preču zīmes reģistrācijas atzīšanai par spēkā neesošu vai prasības pieteikums par preču zīmes reģistrācijas atzīšanu par spēkā neesošu, kas pamatots ar agrāku preču zīmi, atsaucoties uz šā likuma 9. panta noteikumiem, attiecīgajā procedūrā netiek apmierināts, ja tas netiktu apmierināts vēlākās preču zīmes pieteikuma datumā vai attiecīgā gadījumā – prioritātes datumā, un agrākās preču zīmes īpašnieks nav pierādījis, ka viņa preču zīme minētajā termiņā tās lietošanas rezultātā bija ieguvusi reputāciju šā likuma 9. panta nozīmē, kas ļautu piemērot šā likuma 9. panta noteikumus.

**III nodaļa**

**Tiesības, kas saistītas ar preču zīmi**

**13. pants. Tiesību uz preču zīmi subjekts**

(1) Preču zīmes īpašnieks var būt:

1) fiziska persona;

2) juridiska persona;

3) personālsabiedrība, personu apvienība vai citāda organizācija, ja atbilstoši normatīvajiem aktiem, kuri to regulē, tā spēj iegūt tiesības un uzņemties pienākumus, tostarp slēgt līgumus un būt par prasītāju un atbildētāju tiesā.

(2) Preču zīme var būt divu vai vairāku personu kopīpašums.

**14. pants. Preču zīmes īpašnieka izņēmuma tiesības**

(1) Neskarot citu personu agrākas tiesības (šā likuma 7., 8., 9. un 10. pants), kas iegūtas pirms preču zīmes pieteikuma datuma vai prioritātes datuma, ja prioritāte pieprasīta pamatoti, reģistrētas preču zīmes īpašniekam ir izņēmuma tiesības aizliegt citām personām saimnieciskajā darbībā izmantot šādus apzīmējumus:

1) jebkuru preču zīmei identisku apzīmējumu saistībā ar precēm vai pakalpojumiem, kas ir identiski precēm vai pakalpojumiem, kuriem reģistrēta preču zīme;

2) jebkuru apzīmējumu, ja sakarā ar tā identiskumu vai līdzību preču zīmei un to preču vai pakalpojumu identiskumu vai līdzību, kuriem reģistrēta preču zīme un saistībā ar kuriem minēto apzīmējumu lieto, pastāv iespēja, ka attiecīgie patērētāji šo apzīmējumu sajauc ar preču zīmi vai uztver šo apzīmējumu kā tādu, kas saistīts ar preču zīmi.

(2) Saskaņā ar šā panta pirmās daļas noteikumiem var aizliegt jo īpaši šādas darbības:

1) minēto apzīmējumu lietošanu (uzdrukāšanu, piestiprināšanu) uz precēm vai to iepakojuma;

2) preču piedāvāšanu, laišanu tirgū vai uzglabāšanu šādiem nolūkiem saistībā ar šādiem apzīmējumiem;

3) pakalpojumu piedāvāšanu vai sniegšanu saistībā ar šādiem apzīmējumiem;

4) preču importu vai eksportu saistībā ar šādiem apzīmējumiem;

5) minēto apzīmējumu lietošanu uzņēmuma firmā, komercapzīmējumā vai citā apzīmējumā, ko lieto preču vai pakalpojumu atšķiršanai tirgū;

6) minēto apzīmējumu izmantošanu domēna vārdā, ja attiecīgā tīmekļvietne tiek izmantota saistībā ar preču izplatīšanu vai pakalpojumu sniegšanu;

7) minēto apzīmējumu izmantošanu ar preču izplatīšanu vai pakalpojumu sniegšanu saistītos lietišķajos dokumentos un reklāmā;

8) minēto apzīmējumu lietošanu reklāmā tādā veidā, kas ir pretrunā ar spēkā esošo salīdzinošās reklāmas regulējumu.

(3) Reģistrētas preču zīmes īpašnieks ir tiesīgs aizliegt citām personām lietot arī apzīmējumus, kas tiešā veidā netiek izmantoti preču vai pakalpojumu atšķiršanai tirgū (preču marķēšanai, preču vai pakalpojumu izcelsmes identifikācijai), ja tiek pierādīts, ka šāda apzīmējuma lietošana bez pienācīga attaisnojuma rada priekšstatu par saistību ar šo preču zīmi vai dod iespēju negodīgi izmantot preču zīmes atšķirtspēju vai reputāciju, vai nodarīt kaitējumu preču zīmes atšķirtspējai vai reputācijai.

**15. pants. Izņēmuma tiesības aizliegt sagatavošanas darbības attiecībā uz iepakojuma vai citu līdzekļu lietošanu**

Ja pastāv risks, ka iepakojums, etiķetes, birkas, drošības vai autentiskuma elementi vai ierīces, vai citi līdzekļi, kuri ir marķēti ar preču zīmi, tiks lietoti saimnieciskajā darbībā saistībā ar precēm vai pakalpojumiem un šāds lietojums būs pretrunā ar preču zīmes īpašnieka tiesībām, kas minētas šā likuma 14. panta pirmajā un otrajā daļā, reģistrētas preču zīmes īpašnieks ir tiesīgs aizliegt arī šādas darbības:

1) marķēt iepakojumu, etiķetes, birkas, drošības vai autentiskuma elementus vai ierīces, vai jebkādus citus līdzekļus, kurus iespējams marķēt ar preču zīmi, ar apzīmējumu, kas ir identisks vai līdzīgs preču zīmei;

2) piedāvāt, laist tirgū, uzglabāt šādiem nolūkiem, importēt vai eksportēt iepakojumu, etiķetes, birkas, drošības vai autentiskuma elementus vai ierīces, vai jebkādus citus līdzekļus, kuri ir marķēti ar šādu apzīmējumu.

**16. pants. Izņēmuma tiesības attiecībā uz tranzīta precēm**

(1) Neskarot citu personu agrākas tiesības (šā likuma 7., 8., 9. un 10. pants), kas iegūtas pirms preču zīmes pieteikuma datuma vai prioritātes datuma, ja prioritāte pieprasīta pamatoti, reģistrētas preču zīmes īpašniekam ir tiesības neļaut citām personām saimnieciskajā darbībā Latvijā ievest arī preces, kas netiek izlaistas brīvā apgrozībā, ja šādas preces, tostarp to iepakojums, ir ievestas no trešajām valstīm un ir bez preču zīmes īpašnieka atļaujas marķētas ar apzīmējumu, kurš ir identisks preču zīmei, kas reģistrēta tā paša veida precēm, vai kuru pēc tā būtiskajiem aspektiem nevar atšķirt no šādas preču zīmes.

(2) Preču zīmes īpašnieka tiesības atbilstoši šā panta pirmajai daļai nepiemēro, ja procedūrā, kurā saskaņā ar Valsts ieņēmumu dienesta kompetenci noskaidro, vai preces nav viltotas, un kura ir ierosināta saskaņā ar Eiropas Parlamenta un Padomes 2013.gada 12.jūnija Regulu Nr. 608/2013, par muitas darbu intelektuālā īpašuma tiesību īstenošanā un ar ko atceļ Padomes Regulu (EK) Nr. 1383/2003, preču deklarētājs vai turētājs sniedz pierādījumus, ka preču zīmes īpašniekam nav tiesību aizliegt šīs preces laist tirgū to galamērķa valstī.

**17. pants. Izņēmuma tiesību spēkā stāšanās**

Preču zīmes īpašnieka izņēmuma tiesības attiecībā pret citām personām stājas spēkā ar dienu, kad publicēts oficiālais paziņojums par preču zīmes reģistrāciju.

**18. pants. Brīdināšana par tiesībām uz preču zīmi**

(1) Preču zīmes īpašniekam ir tiesības blakus spēkā esošai reģistrētai preču zīmei likt apzīmējumu – aplī ietvertu burtu R vai tekstu, kas brīdina par zīmes reģistrāciju.

(2) Preču zīmes īpašnieks nedrīkst maldināt sabiedrību, pievienojot brīdinājuma marķējumu par preču zīmes reģistrāciju tādai preču zīmei, kura nav reģistrēta Latvijā vai ārpus tās.

(3) Ja preču zīmes īpašniekam ir pamats uzskatīt, ka kāda persona pārkāpj viņa tiesības, preču zīmes īpašnieks ir tiesīgs brīdināt šo personu par iespējamo pārkāpumu.

**19. pants. Preču zīmes atveidošana uzziņu krājumos**

Ja reģistrētas un spēkā esošas preču zīmes atveidojums vārdnīcā, enciklopēdijā vai citā drukātā vai elektroniskā uzziņu krājumā izraisa iespaidu, ka tas ir sugasvārds (vispārīgs jēdziens) attiecībā uz precēm vai pakalpojumiem, kuriem preču zīme reģistrēta, pēc zīmes īpašnieka pieprasījuma uzziņu krājuma izdevējs (publicētājs) nodrošina, lai preču zīmes atveidojumam elektroniskas formas uzziņu krājumā nekavējoties, bet drukātu materiālu gadījumā – ne vēlāk kā nākošajā krājuma izdevumā – būtu pievienota norāde, ka tā ir reģistrēta preču zīme.

**20. pants. Preču zīme, kas reģistrēta uz īpašnieka aģenta vai pārstāvja vārda**

(1) Ja preču zīmi uz sava vārda bez tās īpašnieka atļaujas ir reģistrējis tās īpašnieka aģents vai pārstāvis, preču zīmes īpašnieks ir tiesīgs:

1) aizliegt, ka preču zīmi lieto viņa aģents vai pārstāvis;

2) pieprasīt attiecīgās preču zīmes nodošanu savā labā.

(2) Šā panta pirmo daļu nepiemēro, ja aģenta vai pārstāvja rīcībai ir pienācīgs attaisnojums.

**21. pants. Plaši pazīstamas preču zīmes īpašnieka izņēmuma tiesības**

(1) Neatkarīgi no šā likuma 14. panta pirmās daļas noteikumiem Latvijā plaši pazīstamas preču zīmes (šā likuma 8. panta izpratnē) īpašniekam ir tiesības aizliegt saimnieciskajā darbībā lietot jebkuru apzīmējumu, kurā sajaucami atveidota, imitēta, tulkota vai transliterēta plaši pazīstama preču zīme, saistībā ar precēm vai pakalpojumiem, kuri ir identiski vai līdzīgi plaši pazīstamas preču zīmes precēm vai pakalpojumiem.

(2) Latvijā plaši pazīstamas preču zīmes īpašniekam ir tiesības aizliegt saimnieciskajā darbībā lietot apzīmējumu, kurā atveidota, imitēta, tulkota vai transliterēta plaši pazīstama preču zīme, arī saistībā ar precēm vai pakalpojumiem, kas nav līdzīgi plaši pazīstamas preču zīmes precēm vai pakalpojumiem, bet ar nosacījumu, ka minētā apzīmējuma lietošanu patērētāji var uztvert kā norādi uz saistību starp šīm precēm vai pakalpojumiem un plaši pazīstamas preču zīmes īpašnieku un ka šāda lietošana var kaitēt plaši pazīstamas preču zīmes īpašnieka interesēm.

(3) Plaši pazīstamas preču zīmes īpašnieks šā panta otrajā daļā paredzētās tiesības nevar vērst pret citu personu tiesībām, kas iegūtas, pirms viņa preču zīme bija kļuvusi Latvijā plaši pazīstama.

(4) Ja Latvijā plaši pazīstama preču zīme ir reģistrēta Latvijā vai starptautiski attiecībā uz Latviju, uz to attiecas arī šā likuma 14. līdz 20. panta normas.

**22. pants. Preču zīmes ar reputāciju īpašnieka izņēmuma tiesības**

(1) Preču zīmes ar reputāciju (šā likuma 9. panta izpratnē) īpašniekam ir tiesības aizliegt saimnieciskajā darbībā lietot jebkuru apzīmējumu neatkarīgi no tā, vai to lieto saistībā ar precēm vai pakalpojumiem, kuri ir identiski, līdzīgi vai nav līdzīgi tām precēm vai pakalpojumiem, kuriem ir reģistrēta agrākā preču zīme, ja agrākajai preču zīmei ir reputācija Latvijā, vai – agrākas ES preču zīmes gadījumā – ja tai ir reputācija Eiropas Savienībā, un ja šāda apzīmējuma lietošana bez pamatota iemesla izraisa negodīgas priekšrocības vai var nodarīt kaitējumu minētās agrākās preču zīmes atšķirtspējai vai reputācijai.

(2) Šā panta pirmajā daļā paredzētās tiesības, kas paredz iespēju vērsties pret apzīmējumu lietošanu saistībā ar precēm vai pakalpojumiem, kuri nav līdzīgi tām precēm vai pakalpojumiem, kuriem ir reģistrēta preču zīme ar reputāciju, šīs preču zīmes īpašnieks nevar vērst pret citu personu tiesībām, kas iegūtas, pirms viņa preču zīme bija ieguvusi attiecīgu reputāciju.

(3)Ja preču zīme ar reputāciju ir reģistrēta Latvijā vai starptautiski attiecībā uz Latviju, uz to attiecas arī šā likuma 14. līdz 20. panta normas.

**23. pants. Nereģistrēta preču zīme**

(1) Saimnieciskajā darbībā var lietot nereģistrētas preču zīmes.

(2) Personai, kas lieto nereģistrētu preču zīmi, tās aizsardzības nolūkiem ir tiesības:

1) izmantot šā likuma 10. panta pirmās daļas 5. punktā paredzēto iespēju apstrīdēt citas personas preču zīmes reģistrāciju (iesniegt iebildumu pret preču zīmes reģistrāciju, iesniegumu preču zīmes reģistrācijas atzīšanai par spēkā neesošu vai attiecīgu prasību tiesā), ja lietas apstākļi atbilst tur paredzētajiem nosacījumiem;

2) atsaukties uz normām, kas nosaka plaši pazīstamas preču zīmes īpašnieka tiesības (šā likuma 8. un 21. pants), ja ir pierādījumi par preču zīmes plašu pazīstamību Latvijā.

(3) Ja lietas apstākļi atbilst attiecīgajās normās paredzētajiem nosacījumiem, nereģistrētas preču zīmes īpašnieks var atsaukties arī uz normatīvajiem aktiem:

1) kas ierobežo vai aizliedz citu personu saimnieciskajā darbībā lietoto apzīmējumu izmantošanu reklāmā, arī salīdzinošajā reklāmā;

2) kas ierobežo vai aizliedz negodīgas konkurences izpausmes saistībā ar citu personu saimnieciskajā darbībā lietotajiem apzīmējumiem.

**24. pants. Tiesību, kas saistītas ar preču zīmi, ierobežojumi**

(1) Preču zīmes īpašnieks nav tiesīgs aizliegt citai personai saimnieciskajā darbībā lietot šādas ziņas vai apzīmējumus:

1) šīs personas pašas vārdu, uzvārdu un adresi;

2) šīs personas uzņēmuma nosaukumu, tās izmantotu komercapzīmējumu, masu informācijas līdzekļa nosaukumu, domēna vārdu vai citu tamlīdzīgu apzīmējumu, ja tā godprātīga un likumīga lietošana saimnieciskajā darbībā Latvijā uzsākta pirms attiecīgās preču zīmes reģistrācijas pieteikuma datuma vai attiecīgā gadījumā – prioritātes datuma, un uzņēmuma adresi;

3) apzīmējumus vai norādes, kurām nav atšķirtspējas, proti, kuras, atsevišķi ņemot, saskaņā ar šā likuma 6. panta pirmās daļas 2. punkta noteikumiem nevar reģistrēt kā preču zīmes;

4) patiesas ziņas un norādes par šīs personas preču un pakalpojumu veidu, kvalitāti, daudzumu, lietojumu (funkcionālo uzdevumu), vērtību, ģeogrāfisko izcelsmi, preču izgatavošanas un pakalpojumu sniegšanas laiku vai citām preču un pakalpojumu īpašībām;

5) minētā īpašnieka preču zīmi, ja tas ir nepieciešams, lai norādītu uz kādu preču vai pakalpojumu izcelsmi no minētā īpašnieka vai lai norādītu savu preču vai pakalpojumu paredzēto lietojumu (funkcionālo uzdevumu), arī preču lietojumu piederumu vai rezerves daļu veidā.

(2) Šā panta pirmās daļas noteikumi ir piemērojami tad, ja tajos minēto ziņu vai apzīmējumu lietošana atbilst godprātīgai saimnieciskās darbības praksei un nevar maldināt preču un pakalpojumu patērētājus.

**25. pants. Tiesību izsmelšana**

(1) Preču zīmes īpašnieks nav tiesīgs aizliegt lietot savu preču zīmi saistībā ar precēm, kuras tirgū Eiropas Ekonomikas zonā ar šo preču zīmi laidis pats preču zīmes īpašnieks vai cita persona ar viņa piekrišanu.

(2) Šā panta pirmās daļas noteikumus nepiemēro, ja preču zīmes īpašniekam ir pamatoti iemesli nepieļaut minēto preču tālāku apriti peļņas nolūkos, it īpaši, ja šo preču kvalitāte pēc to laišanas tirgū ir mainījusies vai preces ir bojātas.

**26. pants. Tiesību ierobežojumi, kas izriet no preču zīmes neizmantošanas**

(1) Ja piecu gadu laikā no preču zīmes reģistrācijas procedūras pabeigšanas dienas īpašnieks nav uzsācis šīs preču zīmes faktisku izmantošanu saistībā ar precēm vai pakalpojumiem, kuriem tā reģistrēta, vai ja šāda izmantošana reģistrācijas spēkā esamības laikā tikusi pārtraukta vismaz uz piecu secīgu gadu laikposmu, uz preču zīmi attiecas šā likuma 40. pantā, 61. panta sestajā daļā un 63. pantā paredzētās sankcijas un ierobežojumi, ja vien šai neizmantošanai nav bijis pienācīga attaisnojuma.

(2) Šā panta pirmajā daļā minēto piecu gadu laikposmu (pēc reģistrācijas procedūras pabeigšanas dienas) skaita, sākot ar dienu, kad pret attiecīgo preču zīmi vairs nevar iesniegt iebilduma iesniegumu, vai gadījumā, ja iebilduma iesniegums ir saņemts, ar dienu, kad lēmums par iebilduma procedūras izbeigšanu kļuvis galīgs vai kad iebilduma iesniegums ticis atsaukts.

(3) Preču zīmes īpašniekam ir tiesības aizliegt citām personām saimnieciskajā darbībā izmantot kādus apzīmējumus tikai ar nosacījumu, ka laikā, kad iesniegta prasība par preču zīmes pārkāpumu, īpašnieka tiesības nav pamata atcelt preču zīmes faktiskas neizmantošanas dēļ (šā likuma 63. pants). Ja atbildētājs to pieprasa, preču zīmes īpašnieks sniedz pierādījumus, ka piecu gadu laikposmā pirms dienas, kad iesniegta prasība, preču zīme ir faktiski izmantota saistībā ar precēm vai pakalpojumiem, kuriem tā reģistrēta un uz kuriem prasība atsaucas, vai ka pastāv pienācīgs attaisnojums tās neizmantošanai, ar noteikumu, ka prasības celšanas dienā preču zīmes reģistrācijas procedūra ir bijusi pabeigta ne mazāk kā pirms pieciem gadiem.

(4) Par preču zīmes faktisku izmantošanu uzskata preču zīmes lietošanu uz precēm, to iesaiņojuma, preču vai pakalpojumu pavaddokumentācijā, preču vai pakalpojumu piedāvājumā, reklāmā un citā saimnieciskā darbībā, ar nosacījumu, ka šo darbību mērķis ir iegūt vai uzturēt tirgū noteiktu vietu attiecīgajām precēm vai pakalpojumiem.

(5) Šā panta pirmās daļas nolūkiem, ievērojot arī ceturtās daļas nosacījumus, par preču zīmes faktisku izmantošanu uzskata arī šādas darbības:

1) tādas preču zīmes lietošanu, kas atsevišķos nebūtiskos elementos atšķiras no reģistrētās preču zīmes, ja zīmes formā pieļautās izmaiņas neiespaido preču zīmes atšķirīgo raksturu un atšķirtspēju, neatkarīgi no tā, vai attiecīgā preču zīme tādā formā, kādā tā lietota, arī ir reģistrēta uz šā īpašnieka vārda;

2) preču zīmes lietošanu Latvijā uz tādām precēm vai to iepakojuma, kuras paredzētas tikai eksportam.

(6) Ja preču zīmi lieto cita persona ar preču zīmes īpašnieka piekrišanu, šā panta noteikumu piemērošanai uzskata, ka preču zīmi lieto tās īpašnieks.

**IV nodaļa**

**Preču zīmes reģistrācijas procedūra**

**27. pants. Reģistrācijas pieteikuma iesniegšana**

(1) Persona, kas vēlas reģistrēt preču zīmi Latvijā, iesniedz Patentu valdē preču zīmes reģistrācijas rakstveida pieteikumu (turpmāk – reģistrācijas pieteikums).

(2) Reģistrācijas pieteikumā ietver:

1) lūgumu reģistrēt preču zīmi;

2) ziņas, kas ļauj nepārprotami noteikt preču zīmes pieteicēju un sazināties ar to;

3) reģistrācijai pieteiktā apzīmējuma atveidojumu atbilstoši šā likuma 4. panta pirmās daļas 2. punkta prasībām;

4) to preču un pakalpojumu sarakstu, attiecībā uz kuriem pieprasīta preču zīmes reģistrācija.

(3) Vienā reģistrācijas pieteikumā var pieprasīt tikai vienas preču zīmes reģistrāciju.

(4) Reģistrācijas pieteikumu iesniedz un visa preču zīmes reģistrācijas procedūras lietvedība un sarakste notiek latviešu valodā. Dokumentus svešvalodā iesniedz, tiem pievienojot noteiktā kārtībā apliecinātu tulkojumu latviešu valodā.

(5) Reģistrācijas pieteikumā ietver norādi par pieteiktā apzīmējuma veidu atbilstoši šā likuma 4. panta trešās daļas noteikumiem. Reģistrācijas pieteikumā var iekļaut arī apzīmējuma īsu aprakstu, svešvalodā veidota vārdiska apzīmējuma tulkojumu un citus paskaidrojumus par pieteikto apzīmējumu, kurus preču zīmes pieteicējs uzskata par nepieciešamiem.

(6) Ministru kabinets nosaka detalizētas prasības attiecībā uz dažādu preču zīmju veidu reģistrācijas pieteikumiem.

**28. pants. Reģistrācijas pieteikuma iesniegšanas datums**

Par reģistrācijas pieteikuma iesniegšanas datumu (turpmāk – pieteikuma datums) uzskata datumu, kad Patentu valdē saņemts reģistrācijas pieteikums, kurā ietverts viss šā likuma 27. panta otrajā daļā noteiktais. Reģistrācijas pieteikuma maksu un, ja reģistrācijas pieteikums aptver vairāk nekā vienu preču vai pakalpojumu klasi, arī papildmaksu samaksā mēneša laikā no reģistrācijas pieteikuma iesniegšanas dienas. Ja samaksas termiņš nokavēts, bet bijis iesniegts šā likuma 27. panta otrajā daļā noteiktais, par pieteikuma datumu uzskata datumu, kad ir saņemta reģistrācijas pieteikuma maksa un, kad nepieciešams, arī papildmaksa.

**29. pants. Preču un pakalpojumu saraksts**

(1) Vienā reģistrācijas pieteikumā var pieprasīt preču zīmes reģistrāciju attiecībā uz vienu vai vairākām precēm vai pakalpojumiem, kā arī vienlaikus uz precēm un pakalpojumiem neatkarīgi no tā, vai saskaņā ar Nicas klasifikāciju tie pieder pie vienas vai vairākām preču vai pakalpojumu klasēm. Preču zīmes pieteicējs preču un pakalpojumu sarakstu sagrupē pa klasēm atbilstoši minētajai klasifikācijai.

(2) Preces un pakalpojumus, attiecībā uz kuriem pieprasa aizsardzību, identificē ar pietiekamu skaidrību un precizitāti, lai kompetentās institūcijas un sabiedrība no preču un pakalpojumu saraksta varētu nepārprotami secināt preču zīmes aizsardzības apjomu.

(3) Preču un pakalpojumu identifikācijai var izmantot Nicas klasifikācijas klašu virsrakstos ietvertos vispārīgos apzīmējumus vai citus vispārīgus terminus ar nosacījumu, ka tie atbilst šā panta otrās daļas noteikumiem par skaidrību un precizitāti.

(4) Patentu valde ir tiesīga noraidīt pieteikumu attiecībā uz tādiem preču vai pakalpojumu apzīmējumiem, kuri neatbilst šā panta otrajā daļā minētajiem noteikumiem, ja pieteicējs Patentu valdes noteiktā termiņā neiesniedz pieņemamus attiecīgo preču vai pakalpojumu apzīmējumus.

(5) Nosakot preču zīmes aizsardzības apjomu, preču un pakalpojumu sarakstā iekļautos vispārīgos terminus, tostarp Nicas klasifikācijas klašu virsrakstos ietvertos vispārīgos apzīmējumus, interpretē kā tādus, kas ietver preces vai pakalpojumus, uz kuriem attiecas konkrētā apzīmējuma vai termina burtiskā nozīme. Šādus apzīmējumus un terminus nav pieļaujams interpretēt paplašināti.

(6) Nosakot preču un pakalpojumu identiskumu vai līdzību, preces un pakalpojumus neuzskata par savstarpēji līdzīgiem, pamatojoties tikai uz to, ka tie ietverti vienā un tajā pašā Nicas klasifikācijas klasē. Preces un pakalpojumus neuzskata par savstarpēji atšķirīgiem, pamatojoties tikai uz to, ka tie ietverti dažādās Nicas klasifikācijas klasēs.

**30. pants. Konvencijprioritāte**

(1) Personai, kas noteiktā kārtībā ir iesniegusi reģistrācijas pieteikumu jebkurā Parīzes Savienības vai TRIPS līguma dalībvalstī vai jebkurā citā valstī vai valstu savienībā, ar kuru Latvija ir noslēgusi vienošanos par prioritātes tiesību atzīšanu, vai šīs personas tiesību pārņēmējam sešu mēnešu laikā no šā pieteikuma datuma ir prioritātes tiesības, iesniedzot Latvijā šīs pašas reģistrācijas pieteikumu attiecībā uz precēm un pakalpojumiem, kas ir identiski vai arī ietilpst precēs un pakalpojumos, attiecībā uz kuriem bija iesniegts agrākais reģistrācijas pieteikums.

(2) Preču zīmes pieteicējs, kas vēlas izmantot prioritātes tiesības no agrākā reģistrācijas pieteikuma (konvencijprioritāti), konvencijprioritātes prasību iesniedz vienlaikus ar vēlāko reģistrācijas pieteikumu, norādot agrākā pieteikuma datumu un valsti vai reģionālo preču zīmju reģistrācijas iestādi, kurā tas iesniegts, kā arī pieteikuma numuru, ja tas vēlākā pieteikuma iesniegšanas brīdī zināms. Dokumentu, kurš apliecina tiesības uz prioritāti, tas ir, agrākā reģistrācijas pieteikuma kopiju, kuras atbilstību oriģinālam apliecinājusi institūcija, kas šo pieteikumu pieņēmusi, iesniedz vienlaikus ar vēlāko reģistrācijas pieteikumu vai pievieno tam triju mēnešu laikā no šā pieteikuma iesniegšanas dienas.

**31. pants. Izstādes prioritāte**

(1) Preču zīmes pieteicējam, kas oficiālā vai oficiāli atzītā starptautiskā izstādē Latvijā vai jebkurā Parīzes Savienības vai TRIPS līguma dalībvalstī saistībā ar preču zīmi ir demonstrējis preces vai pakalpojumus, attiecībā uz kuriem tiek pieprasīta preču zīmes reģistrācija, ir prioritātes tiesības no pirmās dienas, kad šīs preces vai pakalpojumi demonstrēti minētajā izstādē, ja reģistrācijas pieteikums iesniegts sešu mēnešu laikā no šīs dienas.

(2) Preču zīmes pieteicējs, kas vēlas izmantot šā panta pirmajā daļā noteiktās tiesības (izstādes prioritāti), izstādes prioritātes prasību iesniedz vienlaikus ar reģistrācijas pieteikumu, norādot izstādi un preču vai pakalpojumu pirmās demonstrēšanas dienu tajā. Dokumentu, kurš apliecina tiesības uz izstādes prioritāti, tas ir, pierāda izstādē demonstrēto materiālu identitāti un to pirmās demonstrēšanas (saistībā ar preču zīmi) datumu un kuru izdevusi kompetenta izstādes institūcija, iesniedz vienlaikus ar reģistrācijas pieteikumu vai pievieno tam triju mēnešu laikā no šā pieteikuma iesniegšanas dienas.

(3) Izstādes prioritāte nepagarina šā likuma 30. panta pirmajā daļā noteikto termiņu.

**32. pants. Pieteikuma iepriekšējā izskatīšana**

(1) Iespējami īsā laikā no reģistrācijas pieteikuma saņemšanas dienas Patentu valde izdara pieteikuma iepriekšējo izskatīšanu, pārbaudot tā atbilstību šā likuma 27. un 29. panta prasībām un nosakot pieteikuma datumu (formālo prasību pārbaude). Ja preču zīmes pieteicējs saskaņā ar šā likuma 30. vai 31. panta noteikumiem pretendē uz prioritāti, Patentu valde izvērtē iesniegtās ziņas un nosaka prioritātes datumu.

(2) Ja reģistrācijas pieteikums neatbilst vai tikai daļēji atbilst šā likuma 27. un 29. panta prasībām, Patentu valde preču zīmes pieteicējam paziņo par to rakstveidā, pamatojot neatbilstību un nosakot triju mēnešu termiņu atbildes sniegšanai (trūkumu novēršanai).

(3) Ja reģistrācijas pieteikums sākotnēji neatbilst šā likuma 27. panta otrās daļas prasībām, kas attiecas uz pieteikuma datuma noteikšanai nepieciešamajiem dokumentiem, bet Patentu valdes noteiktajā termiņā preču zīmes pieteicējs šos trūkumus novērš, pieteikuma datumu nosaka ar dienu, kad Patentu valdē saņemti visi minētie dokumenti. Ja pēc Patentu valdes pieprasījuma preču zīmes pieteicējs nav novērsis pieteikumā konstatētos trūkumus, pieteikumu uzskata par neiesniegtu un pieteicējam paziņo par to rakstveidā.

(4) Ja preču zīmes pieteicējs nav izpildījis prioritātes tiesību iegūšanai noteiktās prasības, prioritāti neakceptē.

(5) Ja reģistrācijas pieteikumā ir citi būtiski trūkumi (neatbilstības šā likuma prasībām) un pēc attiecīgā pieprasījuma preču zīmes pieteicējs tos nenovērš, pieteikumu noraida un pieteicējam paziņo par to rakstveidā.

(6) Ja reģistrācijas pieteikums atbilst šā likuma 27. un 29. panta prasībām (arī tad, ja sākotnēji konstatētie trūkumi ir novērsti), Patentu valde pieņem lēmumu par pieteikuma pieņemšanu ekspertīzei (pieteikuma akceptu) un pieteicējam nosūta par to rakstveida paziņojumu.

**33. pants. Preču zīmes ekspertīze**

(1) Nepārsniedzot sešu mēnešu termiņu no reģistrācijas pieteikuma datuma (izņemot gadījumus, kad pieteikuma iepriekšējā izskatīšana aizkavēta, jo trūkumu novēršanai bijusi nepieciešama sarakste ar preču zīmes pieteicēju), Patentu valde pārbauda pieteiktā apzīmējuma atbilstību šā likuma 4. un 6. panta prasībām. Patentu valde ir tiesīga ekspertīzes gaitā pieprasīt no preču zīmes pieteicēja papildu materiālus un dokumentus, kas nepieciešami ekspertīzei, nosakot to iesniegšanai triju mēnešu termiņu. Pieprasījuma nosūtīšanas brīdī ekspertīzes termiņa skaitījumu aptur, un tas turpinās ar dienu, kad Patentu valdes noteiktajā termiņā saņemta preču zīmes pieteicēja atbilde vai izbeidzies tās sniegšanai noteiktais termiņš.

(2) Ekspertīzes ietvaros Patentu valde neizdara reģistrācijai pieteiktā apzīmējuma salīdzinājumu ar citu personu agrākām tiesībām (šā likuma 7., 9. un 10. pants), kas iespējami var tikt vērstas pret preču zīmes reģistrāciju. Paša preču zīmes pieteicēja pienākums ir šos apstākļus pārbaudīt. Tomēr gadījumā, ja Patentu valdes rīcībā ir pierādījumi, ka reģistrācijai pieteikto apzīmējumu vai tā daļu patērētāji var uztvert kā Latvijā plaši pazīstamas preču zīmes atveidojumu, bet nav ziņu par konkrētā preču zīmes pieteicēja saistību ar plaši pazīstamu preču zīmi, Patentu valde ar attiecīgu rakstveida pieprasījumu preču zīmes pieteicējam pārbauda, vai ir pamats piemērot šā likuma 8. panta noteikumus.

(3) Ja ekspertīzes gaitā tiek konstatēts, ka preču zīme nav reģistrējama vai tā ir reģistrējama ar šā panta sestajā vai septītajā daļā paredzētajiem ierobežojumiem, Patentu valde par to rakstveidā informē preču zīmes pieteicēju, nosakot viņam triju mēnešu termiņu paskaidrojumu (argumenti pret iespējamo reģistrācijas atteikumu vai ierobežojumiem) iesniegšanai.

(4) Iespējami drīz pēc preču zīmes pieteicēja paskaidrojumu saņemšanas vai paskaidrojumu iesniegšanai noteiktā termiņa izbeigšanās Patentu valde pieņem lēmumu par preču zīmes reģistrācijas iespēju vai par reģistrācijas atteikumu. Lēmumu rakstveidā paziņo pieteicējam.

(5) Ja ekspertīzes gaitā nav konstatēts preču zīmes reģistrācijas atteikuma iemesls vai tas ir novērsts, Patentu valde pieņem lēmumu par preču zīmes reģistrāciju, uzaicinot preču zīmes pieteicēju ne vēlāk kā triju mēnešu laikā no lēmuma saņemšanas dienas samaksāt noteikto maksu par preču zīmes reģistrāciju un oficiālo publikāciju.

(6) Ja konstatēts, ka preču zīme nav reģistrējama kādām noteiktām precēm vai pakalpojumiem, Patentu valde pieņem lēmumu par preču zīmes reģistrāciju pārējām sarakstā ietvertajām precēm un pakalpojumiem (attiecībā uz ierobežotu preču un pakalpojumu sarakstu).

(7) Ja reģistrācijai pieteiktajā apzīmējumā ir elementi, kurus, atsevišķi ņemot, nevar reģistrēt kā preču zīmes, jo tie ir vājas atšķirtspējas elementi vai preces un pakalpojumus vai to īpašības aprakstoši elementi, un pastāv iespēja, ka preču zīmes reģistrācija izraisīs šaubas par to, vai uz tiem attiecas preču zīmes īpašnieka izņēmuma tiesības, Patentu valde, preču zīmes reģistrācijas datos var ietvert īpašu norādi uz šiem elementiem (disklamāciju jeb izslēgumu no aizsardzības). Šāda norāde negroza preču zīmes aizsardzības apjomu kopumā.

**34. pants. Pieteikuma paātrināta izskatīšana**

(1) Ja preču zīmes pieteicējs iesniedz lūgumu par reģistrācijas pieteikuma paātrinātu izskatīšanu un ir samaksājis attiecīgu papildmaksu, Patentu valde šā likuma 32. un 33. pantā noteiktās darbības ar reģistrācijas pieteikumu izpilda ārpus kārtas.

(2) Patentu valde preču zīmes pieteicēju brīdina par šāda paātrināti izskatīta pieteikuma rezultātā reģistrētas preču zīmes vēlākiem iespējamiem konfliktiem ar citu personu agrākām preču zīmēm, kuras var tikt pieteiktas reģistrācijai, atsaucoties uz prioritātes tiesībām (šā likuma 30., 31. pants), un kuras attiecīgajā laikposmā var nebūt atrodamas preču zīmju datubāzēs.

**35. pants. Pieteikuma atsaukšana, ierobežošana un grozīšana**

(1) Jebkurā reģistrācijas pieteikuma lietvedības stadijā preču zīmes pieteicējs ir tiesīgs atsaukt visu reģistrācijas pieteikumu vai svītrot preces un pakalpojumus no pieteiktā preču un pakalpojumu saraksta. Jau samaksātā maksa netiek atmaksāta, izņemot reģistrācijas pieteikuma maksu un, attiecīgā gadījumā, papildmaksu par preču vai pakalpojumu papildu klasi vai klasēm, ja reģistrācijas pieteikumu atsauc laikposmā, pirms Patentu valde ir faktiski uzsākusi pieteikuma iepriekšējo izskatīšanu atbilstoši šā likuma 32. panta pirmās daļas noteikumiem. Šādā gadījumā pieteikuma iepriekšējā izskatīšanā neieskaita sākotnējo pieteikuma datu ievadīšanu datubāzē un izziņas izsniegšanu preču zīmes pieteicējam par saņemto pieteikumu.

(2) Papildus šā panta pirmajā daļā minētajiem grozījumiem reģistrācijas pieteikumā var izdarīt tikai tādus grozījumus, precizējumus vai labojumus, kas nepaplašina pieteikto preču un pakalpojumu sarakstu; šādus grozījumus, precizējumus un labojumus visā pieteikuma lietvedības gaitā ir tiesīga pieprasīt Patentu valde. Ja grozījumus, precizējumus vai labojumus reģistrācijas pieteikumā iesniedz preču zīmes pieteicējs pēc savas iniciatīvas, Patentu valde tos ņem vērā, ja saņemta par grozījumiem pieteikumā noteiktā maksa. Ziņu ierakstīšana par preču zīmes pieteicēja pārstāvja iecelšanu vai atcelšanu, grozījumi ziņās par pārstāvi, preču zīmes pieteicēja adresi vai saziņas adresi, reģistrācijas pieteikumā esošo maznozīmīgu pārrakstīšanās kļūdu labojumi, kā arī Patentu valdes pieļauto kļūdu labojumi tiek izdarīti bez maksas.

(3) Sākotnēji reģistrācijai pieteiktā apzīmējuma atveidojumu ir pieļaujams mainīt, ievērojot prasību, ka izmaiņas ir vienīgi nebūtiskos elementos un tās neietekmē preču zīmes kopiespaidu un atšķirtspēju, šādos gadījumos:

1) kad, pamatojoties uz normatīvo aktu noteikumiem, to pieprasa Patentu valde;

2) kad pieteiktajā apzīmējumā ir ietverts preču zīmes pieteicēja vārds, nosaukums, adrese vai elektroniskā pasta adrese, un šie dati ir mainījušies (šis izņēmums netiek attiecināts uz grozījumiem domēna vārdā, ja tas ietverts pieteiktajā apzīmējumā).

(4) Grozījumus, kas Patentu valdē saņemti pēc preču zīmes reģistrācijas ziņu sagatavošanas publikācijai, uzskata par grozījumiem reģistrācijas ziņās, un tiem piemēro šā likuma 38. panta otrās daļas noteikumus.

(5) Ja reģistrācijas procedūras gaitā, izņemot šā likuma 32. panta trešajā daļā un 33. panta trešajā daļā minētos gadījumus, preču zīmes pieteicējs noteiktajā laikā neatbild uz Patentu valdes pieprasījumu vai nesamaksā attiecīgo maksu un nelūdz termiņa pagarinājumu, pieteikumu uzskata par atsauktu un pieteicējam paziņo par to rakstveidā.

**36. pants. Pieteikuma sadalīšana**

(1) Reģistrācijas pieteikumu var sadalīt divos vai vairākos pieteikumos, pieteiktās preces un pakalpojumus sadalot starp sākotnējo pieteikumu un nodalīto pieteikumu (pieteikumiem), ar nosacījumu, ka preces un pakalpojumi šajos pieteikumos nepārklājas. Nodalītais reģistrācijas pieteikums saglabā sākotnējā pieteikuma datumu un prioritāti, ja prioritāte attiecas arī uz nodalītā reģistrācijas pieteikuma precēm un pakalpojumiem.

(2) Lūgumu par reģistrācijas pieteikuma sadalīšanu preču zīmes pieteicējs ir tiesīgs iesniegt, iekams Patentu valde nav pabeigusi preču zīmi un ziņas par to sagatavot reģistrācijai un publikācijai.

(3) Iesniedzot Patentu valdē lūgumu par reģistrācijas pieteikuma sadalīšanu, preču zīmes pieteicējs norāda, kuras preces un pakalpojumi atstājami sākotnējā pieteikumā, un katru nodalīto pieteikumu noformē atbilstoši visām šā likuma 27. un 29. panta prasībām par pieteikuma saturu, samaksājot visas jauna reģistrācijas pieteikuma gadījumā noteiktās maksas. Par sākotnējo reģistrācijas pieteikumu samaksātā maksa netiek atmaksāta un netiek attiecināta uz nodalīto pieteikumu.

(4) Ja viena mēneša laikā no dienas, kad Patentu valde saņēmusi lūgumu par reģistrācijas pieteikuma sadalīšanu, pieteicējs nav iesniedzis noteiktos dokumentus un materiālus attiecībā uz nodalīto pieteikumu vai nav samaksājis par to noteikto maksu, lūgumu par reģistrācijas pieteikuma sadalīšanu uzskata par atsauktu un pieteicējam paziņo par to rakstveidā.

(5) Nodalītā pieteikuma izskatīšana notiek saskaņā ar šā panta pirmās daļas un šā likuma 32. un 33. panta prasībām. Pēc tam, kad ziņas ir sagatavotas reģistrācijai un publikācijai, lūgumu par pieteikuma sadalīšanu nevar atsaukt.

**37. pants. Preču zīmes reģistrācija, oficiālā publikācija un reģistrācijas apliecības izsniegšana**

(1) Iespējami īsā laikā pēc lēmuma pieņemšanas par preču zīmes reģistrāciju, ja pieteicējs samaksājis noteikto maksu, Patentu valde preču zīmi un ziņas par to sagatavo reģistrācijai un oficiālajai publikācijai.

(2) Preču zīmes iekļaušana Preču zīmju reģistrā notiek vienlaikus ar tās publikāciju Patentu valdes oficiālajā izdevumā, izņemot gadījumus, kad tehniski iemesli aizkavē publikāciju. Ja publikācija tikusi aizkavēta, Patentu valde preču zīmes reģistrācijas ziņās un publikācijā norāda šo datumu atšķirību.

(3) Pēc preču zīmes reģistrācijas un oficiālās publikācijas Patentu valde preču zīmes īpašniekam izsniedz preču zīmes reģistrācijas apliecību, kuras paraugu nosaka Ministru kabinets.

**38. pants. Preču zīmju reģistrs**

(1) Patentu valde kārto Preču zīmju reģistru (turpmāk – Reģistrs), kurā iekļauj:

1) reģistrēto preču zīmi;

2) ziņas par preču zīmes īpašnieku un pārstāvi, ja tāds ir iecelts;

3) pieteikuma datumu un, attiecīgā gadījumā, prioritātes datumu;

4) preču zīmes reģistrācijas datumu;

5) publikācijas datumu;

6) to preču un pakalpojumu sarakstu, uz kuriem attiecas preču zīmes reģistrācija, saskaņā ar šā likuma 26. panta otro daļu noteikto datumu, ar kuru sākas šā likuma 26. panta pirmajā daļā minētais piecu gadu laikposms, kā arī citas normatīvajos aktos noteiktās ziņas.

(2) Preču zīmes īpašnieks nekavējoties paziņo Patentu valdei par grozījumiem vai konstatētajām kļūdām ziņās, kas attiecas uz preču zīmes reģistrāciju, par preču zīmes īpašnieka vārda, nosaukuma vai adreses maiņu, par pārstāvja vai tā adreses maiņu vai par vēlēšanos svītrot preces vai pakalpojumus no preču un pakalpojumu saraksta. Grozījumi vai labojumi nedrīkst paplašināt preču zīmes tiesību apjomu vai izraisīt patērētāju maldinājuma iespēju. Ja saņemta noteiktā maksa, Patentu valde pieļaujamos grozījumus iekļauj Reģistrā, paziņojumu par izdarītajiem grozījumiem publicē savā oficiālajā izdevumā un nosūta zīmes īpašniekam pievienošanai preču zīmes reģistrācijas apliecībai. Ziņu iekļaušana reģistrā par grozījumiem preču zīmes īpašnieka adresē vai saziņas adresē, par pārstāvja iecelšanu vai atcelšanu vai grozījumiem ziņās par pārstāvi, kā arī maznozīmīgu pārrakstīšanās kļūdu vai Patentu valdes pieļauto kļūdu labojumi tiek izdarīti bez maksas.

(3) Sākotnēji reģistrā ietvertās preču zīmes atveidojumu šā panta otrajā daļā noteiktajā kārtībā ir pieļaujams mainīt tikai gadījumā, ja preču zīmē ir bijis ietverts tās īpašnieka vārds, nosaukums, adrese vai elektroniskā pasta adrese, un šie dati ir mainījušies (šis izņēmums netiek attiecināts uz grozījumiem domēna vārdā, ja tas ietverts pieteiktajā apzīmējumā), turklāt ievērojot prasību, ka izmaiņas ir vienīgi nebūtiskos preču zīmes elementos un tās neietekmē preču zīmes kopiespaidu un atšķirtspēju.

(4) Reģistra ieraksti tādā apjomā, kādā to paredz šā panta pirmās daļas noteikumi, pēc to publikācijas ir pieejami jebkurai personai. Par noteiktu samaksu Patentu valde izsniedz arī Reģistra ziņu izrakstus.

(5)  Reģistrācijas pieteikuma lieta un reģistrācijas lieta ir pieejama jebkurai personai, kas iesniegusi Patentu valdei attiecīgu lūgumu. Patentu valde ir tiesīga liegt pieeju atsevišķai informācijai, ja preču zīmes pieteicējs vai īpašnieks norādījis, ka šī informācija ir komercnoslēpums. Lietā esošie Patentu valdes iekšējie dokumenti, lēmumu projekti un to sagatavošanas materiāli uzskatāmi par ierobežotas pieejamības informāciju.

**39. pants. Apelācijas iesniegums par Patentu valdes lēmumu**

Ja preču zīmes pieteicējs vai cits Patentu valdes lēmuma adresāts (preču zīmes īpašnieks, bijušais īpašnieks, īpašumtiesību pārņēmējs, licenciāts) pilnībā vai daļēji nepiekrīt reģistrācijas vai pēcreģistrācijas procedūrā pieņemtam Patentu valdes lēmumam, viņš ir tiesīgs iesniegt apelācijas iesniegumu saskaņā ar Rūpnieciskā īpašuma institūciju un procedūru likumu.

**40. pants. Iebilduma iesniegums pret preču zīmes reģistrāciju**

(1) Triju mēnešu laikā pēc preču zīmes oficiālās publikācijas ieinteresētās personas var iesniegt Rūpnieciskā īpašuma apelācijas padomei iebilduma iesniegumu pret preču zīmes reģistrāciju. Iebilduma iesnieguma iesniegšana, virzība un izskatīšana notiek saskaņā ar Rūpnieciskā īpašuma institūciju un procedūru likumu.

(2) Iebilduma iesniegumu var iesniegt jebkura persona, ja reģistrētā preču zīme neatbilst šā likuma 4. panta noteikumiem vai ja preču zīmes reģistrācija atzīstama par spēkā neesošu saskaņā ar 6. panta noteikumiem, vai ja piemērojami 10. panta pirmās daļas 1.punkta noteikumi.

(3) Iebilduma iesniegumu, kas pamatots ar šā likuma 7., 8. vai 9. panta noteikumiem vai šā likuma 10. panta pirmās daļas 2., 3., 4., 5., 6., 7. vai 8. punkta vai otrās daļas noteikumiem, var iesniegt persona, kas ir attiecīgajos noteikumos minēto agrāku preču zīmju, plaši pazīstamu preču zīmju vai citu agrāku tiesību īpašnieks vai viņa tiesību pārņēmējs.

(4) Iebilduma iesniegumu, kas pamatots ar šā likuma 4. panta, 6. panta vai 10. panta pirmās daļas 2., 3., 4., 5., 6., 7. vai 8. punkta noteikumiem, papildus šā panta trešajā daļā minētajām personām var iesniegt arī profesionālā apvienība un ražotāju, tirdzniecības vai pakalpojumu sniedzēju apvienība, kuras statūti paredz šīs apvienības biedru (locekļu) ekonomisko interešu aizsardzību, kā arī organizācija un institūcija, kuras uzdevums saskaņā ar normatīvajiem aktiem vai statūtiem ir patērētāju tiesību aizsardzība.

(5) Tāda iebilduma iesnieguma izskatīšanā, kurš pamatots ar iebilduma iesniedzēja agrāku preču zīmi, Rūpnieciskā īpašuma apelācijas padome attiecīgos gadījumos ņem vērā šā likuma 12. pantā paredzētos ierobežojumus preču zīmes atzīšanai par spēkā neesošu, kā arī šā likuma 26. pantā noteiktos agrākas preču zīmes īpašnieka (iebilduma iesnieguma iesniedzēja) tiesību ierobežojumus, kas saistīti ar agrākās preču zīmes faktisku neizmantošanu pēdējo piecu gadu laikā pirms apstrīdētās preču zīmes pieteikuma vai, attiecīgā gadījumā, prioritātes datuma. Apstrīdētās preču zīmes īpašnieks ir tiesīgs izmantot šīs normas kā aizstāvības līdzekli un pieprasīt, lai iebilduma iesnieguma iesniedzējs iesniedz pierādījumus, kas atspēko minēto noteikumu piemērošanu.

**41. pants. Reģistrācijas sadalīšana**

(1) Preču zīmes reģistrāciju var sadalīt divās vai vairākās reģistrācijās, preču un pakalpojumu sarakstu, uz kuriem attiecas zīmes reģistrācija, sadalot starp sākotnējo reģistrāciju un nodalīto reģistrāciju (reģistrācijām), ar nosacījumu, ka preces un pakalpojumi šajās reģistrācijās nepārklājas. Nodalītā reģistrācija saglabā sākotnējās reģistrācijas pieteikuma datumu un prioritāti, ja prioritāte attiecas arī uz nodalītās reģistrācijas precēm un pakalpojumiem.

(2) Lūgumu par reģistrācijas sadalīšanu var iesniegt tikai pēc šā likuma 40. panta pirmajā daļā noteiktā iebilduma iesnieguma iesniegšanas termiņa (iebildumu perioda) izbeigšanās.

(3) Iesniedzot Patentu valdē lūgumu par reģistrācijas sadalīšanu, preču zīmes īpašnieks norāda, kuras preces un pakalpojumi atstājami sākotnējā reģistrācijā un kuri iekļaujami nodalītajā reģistrācijā (reģistrācijās), kā arī attiecībā uz katru nodalīto reģistrāciju samaksā noteikto maksu par preču zīmes reģistrāciju un oficiālo publikāciju.

(4) Ja viena mēneša laikā no dienas, kad Patentu valde saņēmusi lūgumu par reģistrācijas sadalīšanu, preču zīmes īpašnieks nav iesniedzis noteiktos dokumentus un materiālus attiecībā uz nodalīto reģistrāciju vai nav samaksājis par to noteikto maksu, lūgumu par reģistrācijas sadalīšanu uzskata par atsauktu un preču zīmes īpašniekam paziņo par to rakstveidā.

(5) Ja lūgums par reģistrācijas sadalīšanu atbilst šā panta pirmās un trešās daļas noteikumiem un preču zīmes īpašnieks ir samaksājis noteikto maksu, Patentu valde iespējami īsā laikā iekļauj Reģistrā nodalīto reģistrāciju un grozījumus attiecībā uz sākotnējo reģistrāciju, publicē savā oficiālajā izdevumā attiecīgus paziņojumus, kā arī izsniedz reģistrācijas apliecību par nodalīto reģistrāciju un papildina sākotnējās reģistrācijas apliecību saskaņā ar šā likuma 37. panta trešās daļas un 38. panta otrās daļas noteikumiem.

(6) Pēc nodalītās reģistrācijas ziņu sagatavošanas reģistrācijai un oficiālajai publikācijai pieteicējs nav tiesīgs atsaukt lūgumu par reģistrācijas sadalīšanu. Sadalītu reģistrāciju apvienot nav pieļaujams.

**42. pants. Reģistrācijas spēkā esamības termiņš un reģistrācijas atjaunošana**

(1) Preču zīmes reģistrācija ir spēkā 10 gadus, skaitot no pieteikuma datuma, ja tā netiek pirms šā termiņa izslēgta no Reģistra sakarā ar preču zīmes īpašnieka atteikšanos no reģistrācijas, atzīta par spēkā neesošu vai atcelta.

(2) Reģistrāciju var atjaunot (preču zīmi pārreģistrēt) uz turpmākiem 10 gadu laikposmiem.

(3) Patentu valde informē preču zīmes īpašnieku par reģistrācijas spēkā esamības termiņa beigšanos ne vēlāk kā sešus mēnešus pirms šā termiņa beigām. Patentu valde nav atbildīga par to, ja tā šādu informāciju nav sniegusi.

(4) Iesniegumu par reģistrācijas atjaunošanu preču zīmes īpašnieks iesniedz preču zīmes spēkā esamības pēdējā gada laikā, samaksājot par reģistrācijas atjaunošanu noteikto maksu. Pēc preču zīmes īpašnieka lūguma Patentu valde piešķir reģistrācijas atjaunošanai sešu mēnešu papildu termiņu pēc reģistrācijas spēkā esamības termiņa izbeigšanās, ja saņemta papildu maksa.

(5) Patentu valde ziņas par preču zīmes reģistrācijas atjaunošanu iekļauj Reģistrā, paziņojumu par reģistrācijas atjaunošanu publicē savā oficiālajā izdevumā un nosūta preču zīmes īpašniekam pievienošanai preču zīmes reģistrācijas apliecībai.

**43. pants. Termiņa pagarināšana**

(1) Patentu valde ir tiesīga pagarināt šajā likumā attiecībā uz darbībām Patentu valdē noteikto termiņu uz laiku, kas nepārsniedz trīs mēnešus, ja pirms attiecīgā termiņa beigām Patentu valdē saņemts lūgums un maksa par termiņa pagarināšanu.

(2) Šā panta pirmā daļa neattiecas uz šādiem termiņiem:

1) uz konvencijprioritātes termiņu un izstādes prioritātes termiņu (šā likuma 30. panta pirmā daļa un 31. panta pirmā daļa);

2) uz iebilduma iesniegumu iesniegšanas termiņu (šā likuma 40. panta pirmā daļa un 81. panta trešā daļa);

3) uz reģistrācijas spēkā esamības termiņu un termiņiem, kas noteikti reģistrācijas atjaunošanai (šā likuma 42. pants);

4) uz termiņiem, kas noteikti lietvedības turpināšanai un tiesību atjaunošanai (šā likuma 44. panta otrā daļa un 45. panta otrā daļa).

(3) Patentu valde var piešķirt termiņa pagarinājumu atkārtoti, ar nosacījumu, ka atkārtotai termiņa pagarināšanai ir pienācīgs attaisnojums.

**44. pants. Lietvedības turpināšana pēc termiņa neievērošanas**

(1) Preču zīmes pieteicējs, preču zīmes īpašnieks vai cita ieinteresētā persona, kas nav ievērojusi šajā likumā attiecībā uz darbībām Patentu valdē noteikto termiņu, var lūgt lietvedības turpināšanu.

(2) Lūgumu par lietvedības turpināšanu Patentu valdei iesniedz ne vēlāk kā divus mēnešus pēc tam, kad Patentu valde paziņojusi par termiņa neievērošanu vai par kādu šajā likumā paredzētu tiesību zaudēšanu termiņa neievērošanas dēļ, ja ir izpildītas neievērotajā termiņā paredzētās darbības un samaksāta maksa par lietvedības turpināšanu. Ja paredzētās darbības nav veiktas vai maksa par lietvedības turpināšanu nav saņemta, uzskata, ka lūgums ir atsaukts.

(3) Ja lūgumu par lietvedības turpināšanu apmierina, termiņa neievērošanai nav juridisku seku.

(4) Lietvedības turpināšanu nevar lūgt, ja nav ievēroti šādi termiņi:

1) termiņš, kas noteikts lietvedības turpināšanai (šā panta otrā daļa);

2) konvencijprioritātes termiņš, izstādes prioritātes termiņš vai termiņš, kas noteikts to dokumentu iesniegšanai, kuri apliecina tiesības uz prioritāti (šā likuma 30. un 31. pants);

3) termiņš, kas noteikts paskaidrojumu iesniegšanai preču zīmes ekspertīzes gaitā (šā likuma 33. panta trešā daļa);

4) iebilduma iesniegumu iesniegšanas termiņš (šā likuma 40. panta pirmā daļa un 81. panta trešā daļa);

5) reģistrācijas spēkā esamības termiņš un termiņš, kas noteikts reģistrācijas atjaunošanai (šā likuma 42. pants);

6) termiņš, kas noteikti tiesību atjaunošanai (šā likuma 45. panta otrā daļa).

**45. pants. Tiesību atjaunošana**

(1) Ja preču zīmes pieteicējs, preču zīmes īpašnieks vai cita ieinteresētā persona nav ievērojusi šajā likumā attiecībā uz darbībām Patentu valdē noteikto termiņu un termiņa neievērošanas tiešas sekas ir reģistrācijas pieteikuma noraidīšana, reģistrācijas pieteikuma vai cita iesnieguma uzskatīšana par neiesniegtu vai atsauktu, reģistrācijas izslēgšana no Reģistra vai citu šajā likumā paredzēto tiesību zaudēšana, šī persona var lūgt attiecīgo tiesību atjaunošanu.

(2) Lūgumu par tiesību atjaunošanu saskaņā ar šā panta pirmo daļu Patentu valdei iesniedz divu mēnešu laikā pēc tam, kad ir novērsti iemesli, kuru dēļ nav ievērots termiņš, bet ne vēlāk kā gada laikā pēc sākotnēji noteiktā termiņa beigām, ja ir izpildītas neievērotajā termiņā paredzētās darbības un samaksāta maksa par tiesību atjaunošanu. Lūgumā paskaidro termiņa neievērošanas iemeslus un tam pievieno nepieciešamos pierādījumus. Ja paredzētās darbības nav veiktas vai maksa par tiesību atjaunošanu nav saņemta, uzskata, ka lūgums ir atsaukts.

(3) Ja šā panta pirmajā daļā paredzētajā gadījumā Patentu valde konstatē, ka termiņš nokavēts, kaut arī pieliktas apstākļiem atbilstošas pūles, un ir izpildītas šā panta otrās daļas prasības, tā atjauno preču zīmes pieteicēja, preču zīmes īpašnieka vai citas ieinteresētās personas tiesības uz reģistrācijas pieteikumu, reģistrāciju vai citas zaudētās tiesības.

(4) Pirms lūguma par tiesību atjaunošanu pilnīgas vai daļējas noraidīšanas Patentu valde rakstveidā paziņo lūguma iesniedzējam iespējamā noraidījuma pamatojumu un uzaicina iesniedzēju triju mēnešu laikā no šā paziņojuma paziņošanas dienas iesniegt savus apsvērumus attiecībā uz šo pamatojumu.

(5) Tiesību atjaunošanu nevar lūgt šādos gadījumos:

1) nav ievērots termiņš, kas noteikti tiesību atjaunošanai (šā panta otrā daļa);

2) nav ievērots termiņš, kas noteikts paskaidrojumu iesniegšanai pēc Patentu valdes pieprasījuma preču zīmes ekspertīzes gaitā (šā likuma 33. panta trešā daļa);

3) nav ievērots iebilduma iesniegumu iesniegšanas termiņš (šā likuma 40. panta pirmā daļa un 81. panta trešā daļa);

4) nav ievērots termiņš, kas noteikts lietvedības turpināšanai (šā likuma 44. panta otrā daļa);

5) lietas apstākļi ļauj piemērot noteikumus par lietvedības turpināšanu saskaņā ar šā likuma 44. pantu.

(6) Ja tiesību atjaunošanu lūdz gadījumā, kad ir nokavēts termiņš reģistrācijas atjaunošanai un arī sešu mēnešu papildu termiņš (šā likuma 42. panta ceturtā daļa), par šā panta otrajā daļā minētā sākotnējā termiņa beigām uzskata reģistrācijas spēkā esamības 10 gadu laikposma pēdējo dienu.

(7) Ja tiesības atjauno un tāpēc nepieciešams grozīt agrāk oficiāli publicētās ziņas, kas attiecas uz preču zīmes reģistrāciju, Patentu valde izdara attiecīgu ierakstu Reģistrā un paziņojumu par tiesību atjaunošanu publicē savā oficiālajā izdevumā.

**46. pants. Lēmums par termiņa pagarināšanu, lietvedības turpināšanu un tiesību atjaunošanu**

(1) Patentu valde, pieņemot lēmumu par termiņa pagarināšanu, lietvedības turpināšanu vai tiesību atjaunošanu, ņem vērā trešās personas intereses, ja lēmums tās var skart.

(2) Ja lūgumu par termiņa pagarināšanu, lietvedības turpināšanu vai tiesību atjaunošanu apmierina, lēmumu par to var apvienot ar lēmumu, kuru Patentu valde saskaņā ar šā likuma noteikumiem pieņem attiecīgajā turpmākajā procedūrā.

(3) Lēmumu paziņo lūguma iesniedzējam un, ja tas var skart trešās personas intereses, arī trešajai personai.

**V nodaļa**

**Preču zīme kā īpašumtiesību objekts**

**47. pants. Mantisko tiesību uz preču zīmi raksturs**

(1) Mantiskās tiesības uz preču zīmi, kas pamatojas uz preču zīmes reģistrāciju vai reģistrācijas pieteikumu, ir pieskaitāmas kustamai mantai Civillikuma izpratnē. Ievērojot šajā likumā un citos normatīvajos aktos noteiktos ierobežojumus, tās var atsavināt, ieķīlāt vai citādi iekļaut privāttiesiskajā apgrozībā, un uz tām var vērst piedziņu.

(2) Tiesības uz preču zīmi var vienlaikus piederēt arī divām vai vairākām personām – katrai noteiktas domājamās daļas apmērā. Divām vai vairāk personām kopīgi piederošajām tiesībām uz preču zīmi ar nepieciešamajām izmaiņām piemērojami Civillikuma noteikumi par kopīpašumu. Ja kāds no kopīpašniekiem atsavina savu domājamo daļu par labu trešajai personai, pārējiem kopīpašniekiem ir pirmpirkuma tiesība, bet ja pirmpirkuma tiesību nav bijis iespējams izlietot atsavinātāja vainas dēļ – izpirkuma tiesība saskaņā ar Civillikuma normām.

(3) Ja preču zīmes īpašniekam ir pasludināts tiesiskās aizsardzības process vai maksātnespējas process, kā arī tad, ja reģistrēta preču zīme ar tiesas lēmumu vai parāda piedziņas ietvaros ir apķīlāta, Patentu valde, saņemot tiesas nolēmumu vai atbildīgās valsts amatpersonas iesniegumu, izdara attiecīgu atzīmi Reģistrā. Ziņas par izdarīto atzīmi rakstveidā paziņo iesniedzējam un publicē Patentu valdes oficiālajā izdevumā.

(4) Ja tiesiskās aizsardzības vai maksātnespējas process ir pasludināts preču zīmes pieteicējam laikā, kad preču zīme vēl nav reģistrēta, tiesas nolēmumu vai atbildīgās amatpersonas iesniegumu saglabā reģistrācijas pieteikuma lietā un ziņas par to ietver preču zīmju datubāzē un publisko Patentu valdes tīmekļvietnē. Ja tiesiskās aizsardzības vai maksātnespējas process turpinās arī laikposmā pēc preču zīmes reģistrācijas, ziņas par to iekļauj Reģistrā un oficiāli publicē vienlaikus ar reģistrāciju vai iespējami īsā laikā pēc tam.

(5) Patentu valdē nacionālās procedūras kārtībā reģistrētu preču zīmi ieķīlā saskaņā ar Komercķīlas likuma noteikumiem. Ieinteresētā persona samaksā maksu par komercķīlas atzīmes izdarīšanu Reģistrā. Patentu valde ieraksta Reģistrā komercķīlas atzīmi, pamatojoties uz komercķīlu reģistra turētāja paziņojumu. Ziņas par izdarīto atzīmi paziņo preču zīmes īpašniekam un publicē Patentu valdes oficiālajā izdevumā.

**48. pants. Tiesību uz preču zīmi pāreja**

(1) Tiesības uz preču zīmi var pāriet vai tikt nodotas citai personai attiecībā uz visu preču un pakalpojumu sarakstu, kuram preču zīme reģistrēta, vai tā daļu, līdz ar uzņēmumu vai tā daļu, kas izmantoja šo zīmi, vai neatkarīgi no šā uzņēmuma.

(2) Ja citai personai tiek nodots uzņēmums vai tā daļa, tiesības uz preču zīmi, kas tieši saistīta ar šā uzņēmuma vai tā daļas darbību, uzskatāmas par nodotām līdz ar uzņēmumu vai tā daļu, ja citādi nav noteikts, pusēm vienojoties, vai ja lietas apstākļi acīmredzami nenosaka citādi.

(3) Ziņas par reģistrētas preču zīmes īpašnieka maiņu, arī par preču zīmes nodošanu citai personai, pēc attiecīga iesnieguma, tiesību pāreju apliecinoša dokumenta un noteiktās maksas saņemšanas Patentu valde iekļauj Reģistrā un publicē savā oficiālajā izdevumā, kā arī nosūta īpašniekam paziņojumu par Reģistrā izdarīto ierakstu.

(4) Ja preču zīmes īpašnieka maiņa neattiecas uz visu preču un pakalpojumu sarakstu, kuram preču zīme reģistrēta, Patentu valde šo reģistrāciju sadala, ar nepieciešamajām izmaiņām piemērojot šā likuma 41. panta noteikumus un izveidojot jaunu reģistrāciju attiecībā uz precēm un pakalpojumiem, kuriem mainījies īpašnieks.

(5) Jaunā preču zīmes īpašnieka tiesības uz preču zīmi stājas spēkā ar ziņu par īpašnieka maiņu iekļaušanu Reģistrā. Kamēr īpašnieka maiņa nav ierakstīta Reģistrā un publicēta Patentu valdes oficiālajā izdevumā, tiesību pārņēmējs (jaunais preču zīmes īpašnieks) nevar pret trešajām personām izmantot izņēmuma tiesības, kas izriet no preču zīmes reģistrācijas.

(6) Ja citai personai pāriet reģistrācijas pieteikums, iekams Patentu valdē vēl nav pieņemts lēmums par šīs preču zīmes reģistrāciju, pēc attiecīga iesnieguma, tiesību pāreju apliecinoša dokumenta un noteiktās maksas saņemšanas Patentu valde preču zīmes pieteicēja maiņu ņem vērā kā grozījumu reģistrācijas pieteikumā šā likuma 35. panta attiecīgo noteikumu izpratnē un pieteikuma izskatīšanu turpina attiecībā uz jauno pieteicēju. Ziņas par tiesību pāreju ietver preču zīmju datubāzē un publisko Patentu valdes tīmekļvietnē.

(7) Ja reģistrācijas pieteikuma pāreja citai personai (preču zīmes pieteicēja maiņa) neattiecas uz visām precēm un pakalpojumiem, kuriem preču zīme pieteikta, Patentu valde šo pieteikumu sadala, ar nepieciešamajām izmaiņām piemērojot šā likuma 36. panta noteikumus un izveidojot jaunu reģistrācijas pieteikumu attiecībā uz precēm un pakalpojumiem, kuriem mainījies preču zīmes pieteicējs.

(8) Ministru kabinets nosaka ziņu par preču zīmes reģistrācijas un reģistrācijas pieteikuma īpašumtiesību pāreju izskatīšanas un reģistrēšanas kārtību Patentu valdē.

**49. pants. Preču zīmes licencēšana**

(1) Preču zīmes īpašniekam ir tiesības ar licences līgumu piešķirt citai personai savas preču zīmes izmantošanas tiesības attiecībā uz visu preču vai pakalpojumu sarakstu, kuram preču zīme reģistrēta, vai tā daļu. Atbilstoši licences līguma raksturam (izņēmuma licence vai vienkārša licence) preču zīmes tiesību izdevējpuse (licenciārs), kā arī saņēmējpuse (licenciāts) uzņemas noteiktas tiesības un pienākumus.

(2) Licenci atzīst par izņēmuma licenci, ja licenciāts iegūst izņēmuma tiesības uz preču zīmes izmantošanu saskaņā ar licences līgumā paredzētajiem noteikumiem, bet licenciārs saglabā tiesības izmantot preču zīmi tiktāl, ciktāl šīs tiesības nav pārgājušas licenciātam.

(3) Licenci atzīst par vienkāršu licenci, ja licenciārs, piešķirot citai personai preču zīmes izmantošanas tiesības, saglabā sev tiesības izmantot šo preču zīmi, kā arī tiesības piešķirt licenci tās pašas preču zīmes izmantošanai trešajām personām.

(4) Ja licences līgumā nav noteikts citādi, piešķirto licenci nedrīkst nodot trešajām personām un licenciāts nav tiesīgs izdot sublicenci.

(5) Ziņas par reģistrētas preču zīmes licences līgumu pēc licenciāra vai licenciāta iesnieguma, reģistrā iekļaujamo ziņu apliecinoša dokumenta un noteiktās maksas saņemšanas Patentu valde iekļauj Reģistrā un publicē Patentu valdes oficiālajā izdevumā, kā arī nosūta abiem paziņojumu par Reģistrā izdarīto ierakstu. Šādā kārtībā Reģistrā iekļauj un publicē arī ziņas par licences līguma darbības izbeigšanos vai grozījumiem licences līguma noteikumos.

(6) Šā panta piektajā daļā noteiktajā kārtībā Patentu valde izskata arī licences līgumu, kas attiecas uz preču zīmi, kura vēl nav reģistrēta. Iesniegumu un licences līgumu saglabā reģistrācijas pieteikuma lietā un publisko preču zīmju datubāzē. Ja licences līgums attiecas arī uz laikposmu pēc preču zīmes reģistrācijas, ziņas par to iekļauj Reģistrā un publicē vienlaikus ar reģistrāciju vai iespējami īsā laikā pēc tam.

(7) Licenciāra un licenciāta strīdā par licences līguma noteikumiem vai to izpildi piemērojamas Civillikuma saistību tiesību normas. Preču zīmes īpašnieks papildus ir tiesīgs izmantot savas izņēmuma tiesības pret licenciātu, kas pārkāpj licences līguma noteikumus attiecībā uz:

1) licences termiņu;

2) formu, kādā preču zīmi var lietot saskaņā ar reģistrāciju;

3) to preču un pakalpojumu sarakstu un raksturu, kuriem licence izdota;

4) teritoriju, kurā preču zīmi atļauts lietot;

5) licenciāta ražoto preču vai sniegto pakalpojumu kvalitāti.

(8) Ja preču zīmes reģistrācija vai reģistrācijas pieteikums pāriet citai personai (šā likuma 48. pants), īpašumtiesību pārņēmējam ir saistoša tikai tā iepriekš piešķirtā licence, kura reģistrēta Patentu valdē un kuras darbības termiņš atbilstoši Patentu valdes rīcībā esošajiem datiem nav beidzies. Taču, ja persona tiesā ceļ prasību par preču zīmes reģistrācijas nodošanu prasītājam, tā var prasīt, lai iepriekš piešķirtā licence tiktu atzīta par spēku zaudējušu, ciktāl tā tiesību pārņēmējam uzliek nepamatotus pienākumus.

(9) Fakts, ka ziņas par licences līgumu nav iekļautas Reģistrā vai nav publicētas, nevar būt par pamatu, lai saskaņā ar šā likuma 61. vai 63. panta noteikumiem apstrīdētu preču zīmes spēkā esamību vai lai piemērotu šā likuma 26. pantā noteiktos ierobežojumus sakarā ar preču zīmes neizmantošanu (šajos gadījumos ir spēkā šā likuma 26. panta sestās daļas noteikums), vai lai apstrīdētu šā likuma 51. panta trešajā daļā paredzētās licenciāta tiesības iestāties lietā, ja prasību tiesā par preču zīmes pārkāpumu ceļ preču zīmes īpašnieks, vai licenciāta tiesības saņemt atlīdzību par zaudējumiem, kas tam radušies sakarā ar licencētās preču zīmes nelikumīgu izmantošanu.

(10) Preču zīmes reģistrācijas spēkā esamību, šā likuma 26. panta sestās daļas noteikuma piemērošanu un šā panta devītajā daļā minētās licenciāta tiesības nevar apstrīdēt arī, pamatojoties uz faktu, ka licenciāts uz precēm vai to iepakojuma, sakarā ar sniegtajiem pakalpojumiem vai reklāmā, kas uz šīm precēm vai pakalpojumiem attiecas, nav sniedzis norādi par preču zīmes lietošanu pēc licences vai ka šī norāde sniegta neprecīzi.

(11) Ministru kabinets nosaka ziņu par licences līgumu, tā darbības izbeigšanos un grozījumiem licences līguma noteikumos izskatīšanas un reģistrēšanas kārtību Patentu valdē.

**VI nodaļa**

**Civiltiesiskā atbildība par tiesību uz preču zīmi pārkāpumu**

**50. pants. Tiesību uz preču zīmi pārkāpums**

(1) Par izņēmuma tiesību uz preču zīmi pārkāpumu uzskatāma šā likuma 14. panta pirmajā un trešajā daļā, 16. panta pirmajā daļā, 21. panta pirmajā un otrajā daļā un 22. panta pirmajā daļā minēto apzīmējumu izmantošana saimnieciskajā apritē bez preču zīmes īpašnieka atļaujas, tostarp šādu apzīmējumu izmantošana šā likuma 14. panta otrajā un trešajā daļā un 15. pantā minētajos veidos.

(2) Nosakot, vai kāda apzīmējuma lietošana uzskatāma par tiesību uz preču zīmi pārkāpumu, pēc iespējamā pārkāpēja ierunas ņem vērā arī izņēmuma tiesību ierobežojumus (šā likuma 24. pants) un tiesību izsmelšanu (šā likuma 25. pants).

(3) Persona, pret kuru celta prasība par tiesību uz preču zīmi pārkāpuma novēršanu, ja ir atbilstošs pamats, var celt pretprasību par preču zīmes reģistrācijas atzīšanu par spēkā neesošu vai tās atcelšanu atbilstoši šā likuma 61. vai 63. panta noteikumiem. Minētajā gadījumā tiesību uz preču zīmi pārkāpumu var konstatēt tiktāl, ciktāl tās reģistrācija netiek atzīta par spēkā neesošu vai atcelta.

**51. pants. Prasība par tiesību uz preču zīmi pārkāpuma novēršanu un persona, kas var celt šādu prasību**

(1) Prasība par tiesību uz preču zīmi pārkāpuma novēršanu ir prasība par tās celšanas laikā notiekoša pārkāpuma izbeigšanu, pagātnē notikuša pārkāpuma atkārtošanās riska novēršanu, ar pārkāpumu nodarītā kaitējuma novēršanu (atlīdzināšanu) vai nākotnē ticami iespējama pārkāpuma novēršanu.

(2) Prasību tiesā par preču zīmes pārkāpuma novēršanu var iesniegt preču zīmes īpašnieks vai licenciāts ar preču zīmes īpašnieka rakstveida piekrišanu. Preču zīmes īpašnieka piekrišana nav nepieciešama izņēmuma licenciātam, ja tas rakstveidā uzaicinājis preču zīmes īpašnieku celt prasību, bet preču zīmes īpašnieks to saprātīgā termiņā nav izdarījis.

(3) Jebkurš attiecīgās preču zīmes licenciāts ir tiesīgs iestāties lietā kā līdzprasītājs un prasīt atlīdzību par kaitējumu, kas tam nodarīts ar licencētās preču zīmes pārkāpumu.

(4) Šā likuma 20. pantā minētajā gadījumā prasītājs – preču zīmes īpašnieks kādā no Parīzes Savienības vai TRIPS līguma dalībvalstīm – ir tiesīgs prasīt, lai tiesa piemēro vai nu šīs preču zīmes lietošanas aizliegumu, vai tās reģistrācijas nodošanu prasītājam, vai arī abas minētās normas vienlaikus.

**52. pants. Noilgums**

Prasību par tiesību uz preču zīmi pārkāpuma novēršanu var celt triju gadu laikā no brīža, kad cietušais uzzināja vai tam vajadzēja uzzināt par preču zīmes nelikumīgu izmantošanu.

**53. pants. Prasības tiesību zaudēšana samierināšanās dēļ**

(1) Ja agrākas preču zīmes (šā likuma 7. panta otrās daļas, 8. vai 9. panta izpratnē) īpašnieks piecu secīgu gadu laikā nav tiesā apstrīdējis vēlākas Latvijā vai attiecībā uz Latviju reģistrētas preču zīmes lietošanu, kaut arī zinājis vai nevarēja nezināt par šo lietošanu, uzskatāms, ka viņš ar šo lietošanu ir samierinājies, un viņš vairs nav tiesīgs, pamatojoties uz savu agrāko preču zīmi, apstrīdēt vēlākās zīmes lietošanu attiecībā uz precēm un pakalpojumiem, kuriem tā tikusi faktiski izmantota, izņemot gadījumu, kad vēlākā preču zīme tikusi pieteikta reģistrācijai ar negodprātīgu nolūku.

(2) Šā panta pirmajā daļā minētajā gadījumā vēlākās reģistrētās preču zīmes īpašnieks nav tiesīgs iebilst pret agrākas preču zīmes lietošanu, pat ja šīs agrākās preču zīmes izņēmuma tiesības saskaņā ar šā panta pirmās daļas noteikumu vairs nav pretstatāmas vēlākajai preču zīmei.

**54. pants. Tiesiskās aizsardzības līdzekļu veidi**

(1) Ja lietā par tiesību uz preču zīmi pārkāpuma novēršanu tiek konstatēts pārkāpums, tiesa spriedumā var piemērot vienu vai vairākus šādus tiesiskās aizsardzības līdzekļus:

1) pienākumrīkojumu;

2) kaitējuma atlīdzības piedziņu;

3) pārkāpuma preču atsaukšanu vai izņemšanu no tirdzniecības;

4) pārkāpuma preču iznīcināšanu;

5) sprieduma publiskošanu.

(2) Ja tiek konstatēts, ka izņēmuma tiesības uz preču zīmi var tikt pārkāptas vai tiks pārkāptas (iespējams pārkāpums), jo atbildētājs pats vai ar citas personas palīdzību ir veicis pasākumus, kas atzīstami par sagatavošanos tiesību uz preču zīmi pārkāpumam, var piemērot šā panta pirmās daļas 1., 3., 4. un 5. punktā minētos tiesiskās aizsardzības līdzekļus.

**55. pants. Pienākumrīkojums**

(1) Pienākumrīkojums ir tiesas uzlikts pienākums pārkāpējam veikt noteiktas darbības vai atturēties no noteiktu darbību veikšanas preču zīmes īpašnieka tiesību pārkāpuma pārtraukšanai vai iespējama pārkāpuma novēršanai.

(2) Pienākumrīkojumu var piemērot arī personai, kuras sniegtie pakalpojumi tiek izmantoti pārkāpuma izdarīšanai vai kura citādi padara iespējamu pārkāpuma izdarīšanu.

**56. pants. Kaitējuma atlīdzība**

(1) Preču zīmes īpašnieks vai licenciāts saskaņā ar šā likuma 51. panta noteikumiem ir tiesīgs prasīt tiesību uz preču zīmi pārkāpuma rezultātā nodarītā mantiskā kaitējuma un nemantiskā kaitējuma atlīdzību no personas, kura izdarījusi pārkāpumu ar nodomu vai aiz neuzmanības.

(2) Prasot atlīdzināt mantisko kaitējumu, preču zīmes īpašnieks vai tā tiesību pārņēmējs, vai licenciāts par katru pārkāpumu var lūgt vienu no šādiem mantiskās atlīdzības veidiem:

1) zaudējumu atlīdzības piedziņu;

2) licences maksas (summas, kuru varētu saņemt preču zīmes īpašnieks par preču zīmes izmantošanas tiesību piešķiršanu licenciātam) piedziņu;

3) peļņas, ko pārkāpuma rezultātā negodīgi guvusi persona, kura izdarījusi tiesību uz preču zīmi pārkāpumu, piedziņu.

(3) Nemantiskā kaitējuma atlīdzības apmēru nosaka pēc tiesas ieskata.

(4) Pārkāpēja vainas pakāpes noteikšanai kā pierādījumu var izmantot šā likuma 18. panta trešajā daļā minētā brīdinājuma saņemšanas faktu.

**57. pants. Papildu tiesiskās aizsardzības līdzekļi**

(1) Papildus pienākumrīkojumam vai kaitējuma atlīdzībai var piemērot arī šādus tiesiskās aizsardzības līdzekļus:

1) atsaukt vai izņemt no saimnieciskās aprites pārkāpuma preces, kā arī ierīces un materiālus, kas izmantoti vai paredzēti pārkāpuma preču izgatavošanai;

2) pilnībā vai daļēji iznīcināt pārkāpuma preces, kā arī, kad tam ir pienācīgs pamatojums, ierīces un materiālus, kas izmantoti vai paredzēti pārkāpuma preču izgatavošanai;

3) publiskot informāciju par spriedumu, tostarp publicēt tiesas spriedumu plašsaziņas līdzekļos, pilnībā vai daļēji.

(2) Šā panta pirmajā daļā noteiktās darbības izpildāmas par pārkāpēja līdzekļiem, ja vien tiesa nekonstatē īpašu iemeslu to nedarīt.

**58. pants. Alternatīva kompensācija**

Tiesa pēc pārkāpēja motivēta rakstveida lūguma tā vietā, lai piemērotu šā likuma 56. panta pirmajā daļā un 57. panta pirmajā daļā minētos tiesiskās aizsardzības līdzekļus, var piedzīt preču zīmes īpašniekam vai licenciātam naudas kompensāciju, ja tiek konstatēti visi turpmāk minētie nosacījumi:

1) persona nezināja un tai nebija jāzina, ka izdara tiesību uz preču zīmi pārkāpumu;

2) attiecīgo tiesiskās aizsardzības līdzekļu piemērošana pārkāpējam radītu nesamērīgu kaitējumu;

3) naudas kompensācija ir pietiekami apmierinošs līdzeklis.

**VII nodaļa**

**Preču zīmes darbības izbeigšana**

**59. pants. Preču zīmes reģistrācijas izslēgšana no Reģistra sakarā ar preču zīmes īpašnieka atteikšanos no reģistrācijas**

(1) Preču zīmes īpašnieks var lūgt izslēgt preču zīmes reģistrāciju no Reģistra pirms tās spēkā esamības termiņa izbeigšanās. Tiklīdz Patentu valdē saņemts attiecīgs iesniegums, Patentu valde nekavējoties par to rakstveidā paziņo preču zīmes licenciātam un citām ieinteresētajām personām, par kurām ir ziņas Reģistrā.

(2) Ja mēneša laikā pēc iesnieguma iesniegšanas Patentu valdē saņemta arī noteiktā maksa par izslēgšanu no Reģistra, preču zīmes reģistrāciju izslēdz no Reģistra ar preču zīmes īpašnieka norādīto dienu, bet ne agrāk par dienu, kad saņemts iesniegums par reģistrācijas izslēgšanu no Reģistra. Patentu valde izdara attiecīgu ierakstu Reģistrā, bet paziņojumu par to publicē savā oficiālajā izdevumā un nosūta preču zīmes īpašniekam un personām, par kurām ir ziņas Reģistrā.

(3) Ja iesniegums par preču zīmes reģistrācijas izslēgšanu no Reģistra neattiecas uz visām precēm un pakalpojumiem, kuriem preču zīme reģistrēta, to uzskata par grozījumu preču zīmes reģistrācijas ziņās un izskata saskaņā ar šā likuma 38. panta otrās daļas noteikumiem.

(4) Patentu valde neizslēdz preču zīmes reģistrāciju no Reģistra saskaņā ar šā panta noteikumiem, ja Reģistrā ir iekļautas ziņas par šīs preču zīmes ieķīlāšanu vai attiecībā uz to spēkā esošu licences līgumu un saprātīgā termiņā nav saņemta ieinteresēto personu rakstveida piekrišana preču zīmes reģistrācijas izslēgšanai no Reģistra. Papildus tam, ja Patentu valdes rīcībā ir ziņas, ka persona iesniegusi prasību tiesā par preču zīmes reģistrācijas nodošanu prasītājam (šā likuma 20. pants), preču zīmes reģistrāciju neizslēdz no Reģistra bez prasītāja rakstveida piekrišanas.

**60. pants. Preču zīmes reģistrācijas izslēgšana no Reģistra sakarā ar tās spēkā esamības termiņa izbeigšanos**

(1) Patentu valde izslēdz preču zīmes reģistrāciju no Reģistra, ja izbeidzies preču zīmes spēkā esamības termiņš un sešu mēnešu papildu termiņš reģistrācijas atjaunošanai, bet reģistrācija noteiktajā kārtībā nav atjaunota.

(2) Neatjaunoto reģistrāciju izslēdz no Reģistra ar dienu, kas seko preču zīmes spēkā esamības pēdējam 10 gadu periodam. Patentu valde attiecīgu paziņojumu publicē savā oficiālajā izdevumā un nosūta preču zīmes īpašniekam.

**61. pants. Preču zīmes reģistrācijas atzīšana par spēkā neesošu**

(1) Preču zīmes reģistrāciju visā tās spēkā esamības laikā var atzīt par spēkā neesošu ar tās reģistrācijas dienu, ja preču zīme neatbilst šā likuma 4. panta noteikumiem vai ja attiecīga iesnieguma Rūpnieciskā īpašuma apelācijas padomē vai prasības pieteikuma tiesā iesniegšanas laikā pastāv šā likuma 6., 7., 8., 9. vai 10. panta noteikumos paredzētais pamats zīmes atzīšanai par spēkā neesošu.

(2) Preču zīmes reģistrāciju neatzīst par spēkā neesošu uz šā likuma 6. panta pirmās daļas 2., 3. vai 4. punkta pamata, ja iesnieguma atzīšanai par spēkā neesošu Rūpnieciskā īpašuma apelācijas padomē vai prasības pieteikuma tiesā iesniegšanas laikā preču zīme ir ieguvusi atšķirtspēju.

(3) Ja iesniegums atzīšanai par spēkā neesošu vai prasības pieteikums atzīšanai par spēkā neesošu ir pamatots ar agrākās preču zīmes pietiekamu atšķirtspēju, kas ļauj atzīt abu preču zīmju sajaukšanas vai savstarpējās asociācijas iespēju, vai ar agrākās preču zīmes plašu pazīstamību vai reputāciju, kas ļauj šo preču zīmju sajaukšanas vai savstarpējās asociācijas iespēju attiecināt arī uz vēlākās preču zīmes precēm un pakalpojumiem, kas nav līdzīgi agrākās preču zīmes precēm un pakalpojumiem, agrākās preču zīmes īpašnieka pienākums ir pierādīt minēto apstākļu esamību vēlākās preču zīmes pieteikuma vai, attiecīgi, prioritātes datumā (šā likuma 12. pants).

(4) Tādu Latvijas preču zīmes reģistrāciju vai starptautiski reģistrētas preču zīmes reģistrācijas attiecinājumu uz Latviju, kurš ir pamatā Eiropas Savienības preču zīmes senioritātes pieprasījumam (šā likuma 84. panta otrā daļa), var atzīt par spēkā neesošu arī pēc tam, kad minētā reģistrācija ir izslēgta no Reģistra pēc preču zīmes īpašnieka iniciatīvas vai vairs nepastāv sakarā ar tās spēkā esamības termiņa izbeigšanos, vai starptautiskās reģistrācijas attiecinājums uz Latviju ir atsaukts pēc preču zīmes īpašnieka iniciatīvas vai vairs nepastāv sakarā ar šā attiecinājuma spēkā esamības termiņa izbeigšanos (*a posteriori*), ar nosacījumu, ka pamats šīs reģistrācijas atzīšanai par spēkā neesošu pastāvēja laikā, kad tā tika izslēgta no Reģistra pēc tās īpašnieka iniciatīvas vai sakarā ar tās spēkā esamības termiņa izbeigšanos vai arī starptautiskās reģistrācijas attiecinājums uz Latviju tika atsaukts vai netika atjaunots pēc kārtējā spēkā esamības termiņa beigām.

(5) Ja agrākas preču zīmes (šā likuma 7. panta otrās daļas, 8. vai 9. panta izpratnē) vai citu agrāku tiesību (šā likuma 10. pants) īpašnieks piecu secīgu gadu laikā nav apstrīdējis vēlākas Latvijā vai attiecībā uz Latviju reģistrētas preču zīmes lietošanu, kaut arī zinājis vai nevarēja nezināt par šo lietošanu (samierināšanās apstākļi), viņš vairs nav tiesīgs, pamatojoties uz savu agrāko preču zīmi vai citām agrākām tiesībām, prasīt vēlākās preču zīmes atzīšanu par spēkā neesošu attiecībā uz precēm un pakalpojumiem, kuriem tā tikusi faktiski izmantota, izņemot gadījumu, kad vēlākā preču zīme tikusi pieteikta reģistrācijai ar negodprātīgu nolūku (šā likuma 11. pants).

(6) Ja iesniegums Rūpnieciskā īpašuma apelācijas padomē vai prasības pieteikums tiesā atzīšanai par spēkā neesošu ir pamatots ar agrāku preču zīmi (šā likuma 7. panta otrās daļas izpratnē), bet apstrīdētās preču zīmes īpašnieks ir iesniedzis pretiesniegumu vai pretprasību par agrākās preču zīmes atcelšanu, to pamatojot ar agrākās preču zīmes neizmantošanu (šā likuma 26. panta izpratnē) piecu gadu laikposmā pirms iesnieguma vai prasības pieteikuma iesniegšanas vai citiem šā likuma 63. panta noteikumiem, preču zīmes reģistrācija atzīstama par spēkā neesošu, ciktāl nav apmierināms minētais pretiesniegums vai pretprasība.

(7) Ja pamats preču zīmes reģistrācijas atzīšanai par spēkā neesošu pastāv tikai attiecībā uz daļu no precēm vai pakalpojumiem, kuriem preču zīme reģistrēta, reģistrāciju atzīst par spēkā neesošu tikai attiecībā uz šīm precēm vai pakalpojumiem.

**62. pants. Pieteikums atzīšanai par spēkā neesošu, tā izskatīšana un sekas**

(1) Iesniegumu Rūpnieciskā īpašuma apelācijas padomei vai prasības pieteikumu tiesai preču zīmes reģistrācijas atzīšanai par spēkā neesošu var iesniegt persona, kura saskaņā ar šā likuma 40. panta otrās, trešās un ceturtās daļas noteikumiem ir tiesīga iesniegt iebilduma iesniegumu pret preču zīmes reģistrāciju.

(2) Ja Rūpnieciskā īpašuma apelācijas padome ir saņēmusi iesniegumu preču zīmes reģistrācijas atzīšanai par spēkā neesošu un tai kļūst zināms, ka tiesā ierosināta lieta strīdā starp tiem pašiem lietas dalībniekiem par to pašu priekšmetu un uz tā paša pamata saistībā ar preču zīmes reģistrācijas atzīšanu par spēkā neesošu, Rūpnieciskā īpašuma apelācijas padome aptur iesnieguma izskatīšanas lietvedību, līdz stājas spēkā tiesas galīgais nolēmums minētajā lietā.

(3) Persona, kura tiesā panākusi preču zīmes reģistrācijas pilnīgu vai daļēju atzīšanu par spēkā neesošu (arī gadījumā, ja Rūpnieciskā īpašuma apelācijas padomē izskatītā lieta pārskatīta tiesā), iesniedz Patentu valdei apliecinātu tiesas sprieduma norakstu.

(4) Patentu valde izdara Reģistrā ierakstu par preču zīmes reģistrācijas atzīšanu par spēkā neesošu vai attiecīgiem grozījumiem reģistrācijas ziņās, publicē attiecīgu paziņojumu Patentu valdes oficiālajā izdevumā, kā arī paziņo par to iesniedzējam un preču zīmes īpašniekam (bijušajam īpašniekam).

(5) Ja ar galīgu nolēmumu pilnībā vai daļēji atzīta par spēkā neesošu tāda Latvijā veikta preču zīmes reģistrācija vai starptautiski reģistrētas preču zīmes reģistrācijas attiecinājums uz Latviju, kurš ir bijis pamatā Eiropas Savienības preču zīmes senioritātes pieprasījumam (šā likuma 84. panta otrā daļa), Patentu valde nekavējoties par to paziņo Eiropas Savienības Intelektuālā īpašuma birojam.

**63. pants. Preču zīmes reģistrācijas atcelšana**

(1) Preču zīmes reģistrāciju visā tās spēkā esamības laikā var atcelt, ja preču zīme piecu gadu secīgā laikposmā pēc tās reģistrācijas procedūras pabeigšanas (šā likuma 26. panta otrā daļa) nav faktiski izmantota saistībā ar precēm un pakalpojumiem, kuriem tā reģistrēta, vai ja šāda izmantošana tikusi pārtraukta vismaz uz piecu gadu secīgu laikposmu pirms iesnieguma reģistrācijas atcelšanai iesniegšanas Rūpnieciskā īpašuma apelācijas padomei vai attiecīga prasības pieteikuma iesniegšanas tiesā un šai neizmantošanai nav pienācīga attaisnojuma.

(2) Nevar prasīt preču zīmes reģistrācijas atcelšanu šā panta pirmajā daļā minēto pamatojumu dēļ, ja starplaikā starp minēto piecu gadu preču zīmes neizmantošanas periodu un iesnieguma vai prasības pieteikuma reģistrācijas atcelšanai iesniegšanu preču zīmes faktiskā izmantošana ir uzsākta vai atsākta. Preču zīmes izmantošanas uzsākšanu vai atsākšanu neņem vērā, ja tā tiek izmantota ne ilgāk kā trīs mēnešus pirms iesnieguma vai prasības pieteikuma reģistrācijas atcelšanai iesniegšanas, un preču zīmes izmantošanas uzsākšanai vai atsākšanai nepieciešamie sagatavošanas darbi uzsākti tikai pēc tam, kad īpašnieks uzzinājis, ka var tikt iesniegts iesniegums reģistrācijas atcelšanai vai celta šāda prasība.

(3) Preču zīmes reģistrāciju var atcelt, ja pēc reģistrācijas preču zīme tās īpašnieka rīcības vai bezdarbības dēļ saimnieciskajā darbībā kļuvusi par sugasvārdu (vispārīgu jēdzienu) attiecībā uz preci vai pakalpojumu, kuram tā reģistrēta.

(4) Preču zīmes reģistrāciju var atcelt, ja tā rezultātā, ka preču zīmi pēc reģistrācijas saistībā ar precēm vai pakalpojumiem, kuriem tā reģistrēta, lietojis preču zīmes īpašnieks vai tā lietota ar īpašnieka piekrišanu, šī preču zīme var maldināt sabiedrību, īpaši attiecībā uz šo preču vai pakalpojumu raksturu, kvalitāti vai ģeogrāfisko izcelsmi.

(5) Tādu Latvijā veiktu preču zīmes reģistrāciju vai starptautiski reģistrētas preču zīmes reģistrācijas attiecinājumu uz Latviju, kurš ir pamatā Eiropas Savienības preču zīmes senioritātes pieprasījumam (šā likuma 84. panta otrā daļa), var atcelt arī pēc tam, kad minētā reģistrācija ir izslēgta no Reģistra pēc preču zīmes īpašnieka iniciatīvas vai vairs nepastāv sakarā ar tās spēkā esamības termiņa izbeigšanos, vai starptautiskās reģistrācijas attiecinājums uz Latviju ir atsaukts pēc preču zīmes īpašnieka iniciatīvas vai vairs nepastāv sakarā ar šā attiecinājuma spēkā esamības termiņa izbeigšanos (*a posteriori*), ar nosacījumu, ka pamati šīs reģistrācijas atcelšanai pastāvēja laikā, kad tā tika izslēgta no Reģistra pēc tās īpašnieka iniciatīvas vai sakarā ar tās spēkā esamības termiņa izbeigšanos vai arī starptautiskās reģistrācijas attiecinājums uz Latviju tika atsaukts vai netika atjaunots pēc kārtējā spēkā esamības termiņa beigām.

(6) Ja pamats preču zīmes reģistrācijas atcelšanai pastāv tikai attiecībā uz daļu no precēm vai pakalpojumiem, kuriem preču zīme reģistrēta, reģistrāciju atceļ tikai attiecībā uz šīm precēm un pakalpojumiem.

**64. pants. Pieteikums atcelšanai, tā izskatīšana un sekas**

(1) Iesniegumu Rūpnieciskā īpašuma apelācijas padomei vai prasības pieteikumu tiesā preču zīmes reģistrācijas atcelšanai var iesniegt jebkura ieinteresētā persona visā preču zīmes spēkā esamības laikā vai arī pēc tam, ja lietas apstākļi atbilst šā likuma 63. panta piektajā daļā minētajiem.

(2) Ja iesniegums Rūpnieciskā īpašuma apelācijas padomei preču zīmes reģistrācijas atcelšanai, kas pamatots ar preču zīmes faktisku neizmantošanu, iesniegts kā pretiesniegums iebilduma pret preču zīmes reģistrāciju vai iesnieguma preču zīmes reģistrācijas atzīšanai par spēkā neesošu lietā, Rūpnieciskā īpašuma apelācijas padome ņem vērā piecu gadu neizmantošanas laikposmu pirms iebilduma iesnieguma vai iesnieguma preču zīmes reģistrācijas atzīšanai par spēkā neesošu iesniegšanas.

(3) Ja prasības pieteikums tiesā par preču zīmes reģistrācijas atcelšanu, kas pamatots ar preču zīmes faktisku neizmantošanu, iesniegts kā pretprasība lietā par preču zīmes reģistrācijas atzīšanu par spēkā neesošu vai tiesību uz preču zīmi pārkāpuma lietā, tiesa ņem vērā piecu gadu neizmantošanas laikposmu pirms pamata prasības celšanas.

(4) Ja Rūpnieciskā īpašuma apelācijas padome ir saņēmusi iesniegumu preču zīmes reģistrācijas atcelšanai un tai kļūst zināms, ka tiesā ir ierosināta lieta strīdā starp tiem pašiem lietas dalībniekiem par to pašu priekšmetu un uz tā paša pamata saistībā ar preču zīmes reģistrācijas atcelšanu, Rūpnieciskā īpašuma apelācijas padome aptur iesnieguma preču zīmes reģistrācijas atcelšanai izskatīšanas lietvedību, līdz stājas spēkā tiesas galīgais nolēmums minētajā lietā.

(5) Rūpnieciskā īpašuma apelācijas padome savā lēmumā un tiesa savā spriedumā norāda, ar kuru dienu preču zīmes reģistrācija atceļama. Ja nav konstatēts, kad iestājušies apstākļi, kas ir par pamatu preču zīmes reģistrācijas atcelšanai, tā atceļama ar dienu, kad iesniegts iesniegums preču zīmes reģistrācijas atcelšanai Rūpnieciskā īpašuma apelācijas padomei vai attiecīgais prasības pieteikums tiesā.

(6) Persona, kuras celtā prasība par preču zīmes reģistrācijas atcelšanu tiesā apmierināta pilnībā vai daļēji, arī tajā gadījumā, ja Rūpnieciskā īpašuma apelācijas padomē izskatītā lieta par preču zīmes reģistrācijas atcelšanu pārskatīta tiesā, iesniedz Patentu valdei apliecinātu tiesas sprieduma norakstu.

(7) Patentu valde izdara Reģistrā ierakstu par preču zīmes reģistrācijas atcelšanu vai grozījumiem reģistrācijas ziņās ar lēmumā vai spriedumā norādīto dienu, publicē attiecīgu paziņojumu Patentu valdes oficiālajā izdevumā, kā arī paziņo par to iesniedzējam un preču zīmes īpašniekam (bijušajam īpašniekam).

(8) Ja ar galīgu nolēmumu pilnībā vai daļēji atcelta tāda Latvijā izdarīta preču zīmes reģistrācija vai starptautiski reģistrētas preču zīmes reģistrācijas attiecinājums uz Latviju, kurš ir bijis pamatā Eiropas Savienības preču zīmes senioritātes pieprasījumam (šā likuma 84. panta otrā daļa), Patentu valde nekavējoties par to paziņo Eiropas Savienības Intelektuālā īpašuma birojam.

**VIII nodaļa**

**Kolektīvā zīme**

**65. pants. Kolektīvā zīme un tiesību uz to subjekti**

(1) Kolektīvo zīmi var veidot apzīmējums, kas atbilst šā likuma noteikumiem par preču zīmju veidiem (šā likuma 4. pants) un kas ļauj atšķirt kolektīvās zīmes īpašnieka – uzņēmumu apvienības – dalībnieku preces vai pakalpojumus no citu uzņēmumu precēm vai pakalpojumiem.

(2) Kā kolektīvo zīmi var reģistrēt apzīmējumu un norādi, kuru var izmantot saimnieciskajā darbībā, lai apzīmētu preču vai pakalpojumu ģeogrāfisko izcelsmi, nepiemērojot tām šā likuma 6. panta pirmās daļas 3. punkta attiecīgo ierobežojumu. Tomēr šādas kolektīvās zīmes reģistrācija nepiešķir tās īpašniekam tiesības aizliegt citām personām saimnieciskajā darbībā lietot šādus apzīmējumus vai norādes, ievērojot nosacījumu, ka šāda lietošana atbilst godprātīgai saimnieciskās darbības praksei. Pamatojoties uz šādu kolektīvo zīmi, nevar apstrīdēt trešās personas tiesības lietot kādu ģeogrāfisko nosaukumu, ciktāl šāds lietojums nemaldina patērētājus.

(3) Kolektīvās zīmes īpašnieks var būt jebkura izgatavotāju, ražotāju, pakalpojumu sniedzēju vai tirgotāju apvienība, kas ir noteiktā kārtībā reģistrēta, un atbilstoši normatīvajiem aktiem, kuri to regulē, spēj iegūt tiesības un uzņemties pienākumus, tostarp slēgt līgumus un būt par prasītāju un atbildētāju tiesā, tostarp arī publisko tiesību juridiskā persona, pat ja šai personai nepieder ražošanas vai tirdzniecības uzņēmums.

(4) Katram šā panta trešajā daļā minētās apvienības dalībniekam var būt arī savas preču zīmes.

**66. pants. Kolektīvās zīmes lietošanas nolikums**

(1) Piesakot reģistrācijai kolektīvo zīmi, papildus šā likuma 27. pantā minētajiem materiāliem un dokumentiem iesniedz kolektīvās zīmes lietošanas nolikumu, kuru apstiprinājis kolektīvās zīmes pieteicējs vai tā pilnvarota persona. Nolikumā ietver:

1) to personu sarakstu, kurām ir tiesības lietot kolektīvo zīmi;

2) līdzdalības noteikumus apvienībā, kas ir kolektīvās zīmes pieteicējs; ja tiek pieteikta šā likuma 65. panta otrajā daļā paredzētā kolektīvā zīme, līdzdalības noteikumos paredz iespēju kļūt par šīs apvienības dalībniekiem tām personām, kuru preču vai pakalpojumu izcelsme atbilst attiecīgajai ģeogrāfiskajai vietai un kuras apņemas ievērot nolikumā paredzētās prasības;

3) kolektīvās zīmes lietošanas noteikumus saistībā ar precēm vai pakalpojumiem, to izpildes kontroles mehānismu un iespējamās sankcijas par šo noteikumu pārkāpšanu.

(2) Šā panta pirmās daļas 1. punktā minētā personu saraksta vietā kolektīvās zīmes pieteicējs var sniegt norādi uz tīmekļvietni, kurā minētais saraksts ir pastāvīgi publiski pieejams.

(3) Kolektīvās zīmes lietošanas nolikuma noteikumi nedrīkst būt pretrunā ar sabiedrisko kārtību vai vispārpieņemtiem morāles principiem.

(4) Ministru kabinets nosaka detalizētus noteikumus par kolektīvās zīmes lietošanas nolikuma formu un saturu.

(5) Pēc tam, kad oficiāli publicēts paziņojums par kolektīvās zīmes reģistrāciju, kolektīvās zīmes lietošanas nolikums ir publiski pieejams Patentu valdes tīmekļvietnē.

**67. pants. Kolektīvās zīmes reģistrācijas atteikums**

Kolektīvās zīmes reģistrāciju papildus šā likuma 4. panta pirmās daļas, 6., 27., 29., 32. un 33. panta noteikumiem Patentu valde var atteikt arī šādos gadījumos:

1) ja pieteiktais apzīmējums neatbilst šā likuma 65. panta pirmās daļas noteikumiem;

2) ja kolektīvās zīmes pieteicējs neatbilst šā likuma 65. panta trešās daļas noteikumiem;

3) ja nav izpildītas šā likuma 66. panta prasības;

4) ja pieteiktais apzīmējums var maldināt sabiedrību par kolektīvās zīmes raksturu un nozīmi, it īpaši, ja to var uztvert citādi nekā kolektīvo zīmi.

**68. pants. Grozījumu izdarīšana kolektīvās zīmes lietošanas nolikumā**

(1) Par visiem vēlākajiem grozījumiem kolektīvās zīmes lietošanas nolikumā, izņemot grozījumus to personu sarakstā, kurām ir tiesības kolektīvo zīmi lietot, ja tas ir publiski pieejams tīmekļvietnē, kolektīvās zīmes īpašnieks nekavējoties rakstveidā paziņo Patentu valdei, samaksājot par grozījumiem kolektīvās zīmes lietošanas nolikumā noteikto maksu mēneša laikā no iesnieguma iesniegšanas.

(2) Pieteiktos grozījumus Patentu valde padara pieejamus Patentu valdes tīmekļvietnē, izņemot gadījumu, ja tie neatbilst šā likuma 66. panta noteikumiem.

(3) Grozījumi kolektīvās zīmes lietošanas nolikumā attiecībā pret trešajām personām stājas spēkā dienā, kad paziņojums par grozījumiem publicēts Patentu valdes oficiālajā izdevumā.

**69. pants. Kolektīvās zīmes izmantošana**

(1) Izmantošanas noteikumus šā likuma 26. panta izpratnē attiecībā uz kolektīvo zīmi uzskata par izpildītiem, ja saskaņā ar kolektīvās zīmes lietošanas nolikumu kolektīvo zīmi faktiski izmanto kādā no šā likuma 26. panta ceturtajā vai piektajā daļā paredzētajiem veidiem vismaz viena no personām, kurām ir tiesības kolektīvo zīmi lietot.

(2) Tiesības uz kolektīvo zīmi nedrīkst nodot citām personām. Kolektīvās zīmes izmantošanas tiesības nedrīkst ar licences līgumu piešķirt citām personām, ja citādi nav noteikts kolektīvās zīmes lietošanas nolikumā.

**70. pants. Tiesību uz kolektīvo zīmi pārkāpums**

(1) Par izņēmuma tiesību uz kolektīvo zīmi pārkāpumu uzskatāma šā likuma 14. panta pirmajā un trešajā daļā, 16. panta pirmajā daļā, 21. panta pirmajā un otrajā daļā un 22. panta pirmajā daļā minēto apzīmējumu izmantošana saimnieciskajā apritē bez kolektīvās zīmes īpašnieka atļaujas vai pretrunā ar kolektīvās zīmes lietošanas nolikumu, ņemot vērā arī ierobežojumus, kas noteikti šā likuma 24., 25., 52. un 53. pantā.

(2) Prasību par tiesību uz kolektīvo zīmi pārkāpumu ir tiesīgs celt kolektīvās zīmes īpašnieks. Personai, kurai ir tiesības lietot kolektīvo zīmi, tiesību uz kolektīvo zīmi pārkāpuma lietā ir tādas pašas tiesības un pienākumi, kādi šā likuma 51. panta otrajā un trešajā daļā ir noteikti preču zīmes licenciātam, ja citādi nav noteikts kolektīvās zīmes lietošanas nolikumā.

(3) Ja lietā tiek konstatēts izņēmuma tiesību uz kolektīvo zīmi pārkāpums, kolektīvās zīmes īpašniekam ir tiesības lūgt piemērot šā likuma 54. pantā norādītos tiesiskās aizsardzības līdzekļus, kā arī atlīdzību to personu vārdā, kurām ir tiesības lietot kolektīvo zīmi un kuras cietušas kaitējumu kolektīvās zīmes nelikumīgas izmantošanas dēļ.

**71. pants. Papildnoteikumi kolektīvās zīmes darbības izbeigšanai**

(1) Papildus šā likuma 40. pantā paredzētajam iebilduma iesnieguma pamatojumam ieinteresētās personas šā likuma 40. pantā noteiktajā kārtībā var iesniegt iebilduma iesniegumu pret kolektīvās zīmes reģistrāciju šādos gadījumos:

1) ja reģistrētā kolektīvā zīme neatbilst šā likuma 65. panta pirmās daļas prasībām;

2) ja kolektīvās zīmes īpašnieks neatbilst 65. panta trešās daļas prasībām;

3) ja kolektīvās zīmes lietošanas nolikums neatbilst šā likuma 66. panta prasībām;

4) ja reģistrētais apzīmējums var maldināt preču vai pakalpojumu patērētājus par kolektīvās zīmes raksturu un nozīmi, it īpaši, ja to var uztvert citādi nekā kolektīvo zīmi.

(2) Papildus šā likuma 61. panta noteikumiem Rūpnieciskā īpašuma apelācijas padome vai tiesa kolektīvās zīmes reģistrāciju var atzīt par spēkā neesošu arī gadījumos, kas minēti šā panta pirmajā daļā.

(3) Papildus šā likuma 63. panta noteikumiem Rūpnieciskā īpašuma apelācijas padome vai tiesa kolektīvās zīmes reģistrāciju var atcelt, ja:

1) kolektīvās zīmes īpašnieks vairs nepastāv vai vairs neatbilst šā likuma 65. panta trešās daļas prasībām;

2) kolektīvās zīmes lietošanas nolikums tajā izdarīto grozījumu dēļ vairs neatbilst šā likuma 66. panta prasībām;

3) kolektīvās zīmes īpašnieks neveic pienācīgus pasākumus, lai novērstu kolektīvās zīmes lietošanas nolikuma pārkāpumus;

4) veids, kādā kolektīvo zīmi lieto, izraisa iespēju, ka kolektīvā zīme var maldināt preču vai pakalpojumu patērētājus par tās raksturu un nozīmi.

(4) Iesniegumu kolektīvās zīmes atzīšanai par spēkā neesošu vai atcelšanai Rūpnieciskā īpašuma apelācijas padomei vai prasības pieteikumu tiesai kolektīvās zīmes reģistrācijas atzīšanai par spēkā neesošu vai atcelšanu var iesniegt ieinteresētā persona, kurai ir attiecīgi pierādījumi. Iesnieguma atzīšanai par spēkā neesošu vai atcelšanai iesniegšana, virzība un izskatīšana notiek saskaņā ar Rūpnieciskā īpašuma institūciju un procedūru likumu, ņemot vērā šā likuma šīs nodaļas noteikumus.

(5) Ja ieinteresētā persona savu iesniegumu kolektīvās zīmes atzīšanai par spēkā neesošu vai atcelšanai vai attiecīgu prasību tiesā vēlas pamatot ar kolektīvās zīmes lietošanas nolikuma neatbilstību noteiktajām prasībām, sabiedriskajai kārtībai vai vispārpieņemtiem morāles principiem (šā likuma 66. pants) vai kolektīvās zīmes īpašnieka bezdarbību kolektīvās zīmes lietošanas nolikuma pārkāpuma gadījumā (šā panta trešās daļas 3. punkts), tā var vērsties Rūpnieciskā īpašuma apelācijas padomē vai tiesā pēc tam, kad tā trīs mēnešus pirms iesnieguma vai prasības pieteikuma iesniegšanas ir informējusi kolektīvās zīmes īpašnieku par savu nodomu, nosūtot brīdinājumu ierakstītā sūtījumā uz kolektīvās zīmes īpašnieka juridisko vai deklarēto adresi.

(6) Šā panta piektajā daļā minētajā gadījumā Rūpnieciskā īpašuma apelācijas padome vai tiesa neatzīst par spēkā neesošu vai neatceļ kolektīvās zīmes reģistrāciju, ja līdz lietas izskatīšanas pēc būtības pabeigšanai kolektīvās zīmes īpašnieks ir grozījis kolektīvās zīmes lietošanas nolikumu vai koriģējis savu darbību, novēršot norādītos trūkumus.

(7) Ja Rūpnieciskā īpašuma apelācijas padome ir saņēmusi iebilduma iesniegumu pret kolektīvās zīmes reģistrāciju vai iesniegumu kolektīvās zīmes atzīšanai par spēkā neesošu vai atcelšanai un tai kļūst zināms, ka tiesā ierosināta lieta strīdā starp tiem pašiem lietas dalībniekiem par to pašu priekšmetu un uz tā paša pamata saistībā ar kolektīvās zīmes atzīšanu par spēkā neesošu vai atcelšanu, Rūpnieciskā īpašuma apelācijas padome aptur iebilduma lietas vai iesnieguma izskatīšanas lietvedību, līdz stājas spēkā tiesas galīgais nolēmums šādā lietā.

**IX nodaļa**

**Sertifikācijas zīme**

**72. pants. Sertifikācijas zīme un tiesību uz to subjekti**

(1) Sertifikācijas zīmi var veidot apzīmējums, kas atbilst šā likuma noteikumiem par preču zīmju veidiem (šā likuma 4. pants) un kas ļauj atšķirt preces vai pakalpojumus, kurus sertifikācijas zīmes īpašnieks ir sertificējis attiecībā uz materiālu, preču izgatavošanas veidu vai pakalpojumu izpildi, kvalitāti, precizitāti vai citām īpašībām, no tādām precēm un pakalpojumiem, kuri nav šādi sertificēti.

(2) Kā sertifikācijas zīmi var reģistrēt apzīmējumu un norādi, kuru var izmantot saimnieciskajā darbībā, lai apzīmētu preču vai pakalpojumu ģeogrāfisko izcelsmi, nepiemērojot tām šā likuma 6. panta pirmās daļas 3. punkta attiecīgo ierobežojumu. Tomēr šādas sertifikācijas zīmes reģistrācija nepiešķir tās īpašniekam tiesības aizliegt citām personām saimnieciskajā darbībā lietot šādus apzīmējumus vai norādes, ievērojot nosacījumu, ka šāda lietošana atbilst godprātīgai ražošanas un saimnieciskās darbības praksei. Pamatojoties uz šādu sertifikācijas zīmi, nevar apstrīdēt trešās personas tiesības lietot kādu ģeogrāfisko nosaukumu, ciktāl šāds lietojums nemaldina patērētājus.

(3) Sertifikācijas zīmes īpašnieks var būt jebkura fiziska vai juridiska persona, tostarp publisko tiesību juridiska persona, ar nosacījumu, ka šī persona neveic saimniecisko darbību, kas ir saistīta ar tādu preču ražošanu vai izplatīšanu vai tādu pakalpojumu sniegšanu, kurus tā sertificē. Piesakot reģistrācijai sertifikācijas zīmi, sertifikācijas zīmes pieteicējs iesniedz apliecinājumu, ka tas neveic saimniecisko darbību, kas ir saistīta ar tādu preču ražošanu vai izplatīšanu vai tādu pakalpojumu sniegšanu, kurus tas sertificē.

**73. pants. Sertifikācijas zīmes lietošanas nolikums**

(1) Piesakot reģistrācijai sertifikācijas zīmi, papildus šā likuma 27. pantā un 72. panta trešajā daļā minētajiem materiāliem un dokumentiem sertifikācijas zīmes pieteicējs norāda uz normatīvo aktu, kas detalizēti regulē attiecīgās sertifikācijas procedūras, vai iesniedz sertifikācijas zīmes lietošanas nolikumu.

(2) Sertifikācijas zīmes lietošanas nolikumā:

1) raksturo personas, kurām var tikt piešķirtas tiesības lietot sertifikācijas zīmi, un iesniedz potenciālo sertificētās produkcijas vai pakalpojumu un attiecīgo uzņēmumu sarakstu;

2) ja tiek pieteikta šā likuma 72. panta otrajā daļā paredzētā sertifikācijas zīme, paredz iespēju personām, kuru preču vai pakalpojumu izcelsme atbilst attiecīgajai ģeogrāfiskajai vietai un kuras ievēro sertifikācijas zīmes lietošanas nolikumā paredzētās prasības, iegūt tiesības lietot minēto sertifikācijas zīmi;

3) norāda preces vai pakalpojumus, ko sertificē, un tās preču vai pakalpojumu īpašības, kuras tiek sertificētas;

4) ietver kārtību, kā pārbauda preču vai pakalpojumu īpašības un piešķir tiesības lietot sertifikācijas zīmi;

5) ietver sertifikācijas zīmes lietošanas noteikumus saistībā ar precēm vai pakalpojumiem, to izpildes kontroles mehānismu un iespējamās sankcijas par šo noteikumu pārkāpšanu.

(3) Šā panta otrās daļas 1. punktā minētā produkcijas vai pakalpojumu un attiecīgo uzņēmumu saraksta vietā kolektīvās zīmes pieteicējs var sniegt norādi uz tīmekļvietni, kurā minētais saraksts ir pastāvīgi publiski pieejams.

(4) Sertifikācijas zīmes lietošanas nolikuma noteikumi nedrīkst būt pretrunā ar sabiedrisko kārtību vai vispārpieņemtiem morāles principiem.

(5) Ministru kabinets nosaka noteikumus par sertifikācijas zīmes lietošanas nolikuma formu un saturu.

(6) Pēc tam, kad oficiāli publicēts paziņojums par sertifikācijas zīmes reģistrāciju, sertifikācijas zīmes lietošanas nolikums ir publiski pieejams Patentu valdes tīmekļvietnē.

**74. pants. Sertifikācijas zīmes reģistrācijas atteikums**

Sertifikācijas zīmes reģistrāciju papildus šā likuma 4. panta pirmās daļas, 6., 27., 29., 32. un 33. panta noteikumiem Patentu valde var atteikt arī šādos gadījumos:

1) ja pieteiktais apzīmējums neatbilst šā likuma 72. panta pirmās daļas noteikumiem;

2) ja sertifikācijas zīmes pieteicējs neatbilst šā likuma 72. panta trešās daļas noteikumiem;

3) ja nav izpildītas šā likuma 73. panta prasības;

4) ja pieteiktais apzīmējums var maldināt sabiedrību par sertifikācijas zīmes raksturu un nozīmi, it īpaši, ja to var uztvert citādi nekā sertifikācijas zīmi.

**75. pants. Grozījumu izdarīšana sertifikācijas zīmes lietošanas nolikumā**

(1) Par visiem vēlākajiem grozījumiem sertifikācijas zīmes lietošanas nolikumā, izņemot grozījumus to personu un produkcijas vai pakalpojumu sarakstā, attiecībā uz kuriem ir tiesības lietot sertifikācijas zīmi, ja tas ir publiski pieejams tīmekļvietnē, sertifikācijas zīmes īpašnieks nekavējoties paziņo Patentu valdei, samaksājot par grozījumiem sertifikācijas zīmes lietošanas nolikumā noteikto maksu mēneša laikā no iesnieguma iesniegšanas.

(2) Pieteiktos grozījumus Patentu valde padara pieejamus Patentu valdes tīmekļvietnē, izņemot gadījumu, ja tie neatbilst šā likuma 73. panta noteikumiem.

(3) Grozījumi sertifikācijas zīmes lietošanas nolikumā attiecībā pret trešajām personām stājas spēkā dienā, kad paziņojums par grozījumiem publicēts Patentu valdes oficiālajā izdevumā.

**76. pants. Sertifikācijas zīmes izmantošana**

(1) Izmantošanas noteikumus šā likuma 26. panta izpratnē attiecībā uz sertifikācijas zīmi uzskata par izpildītiem, ja sertifikācijas zīmi kādā no šā likuma 26. panta ceturtajā vai piektajā daļā paredzētajiem veidiem un saskaņā ar normatīvo aktu, kas detalizēti regulē attiecīgās sertifikācijas procedūras, vai ar sertifikācijas zīmes lietošanas nolikumu faktiski izmanto vismaz viena no personām, kurām ir tiesības to lietot.

(2) Tiesības uz sertifikācijas zīmi var nodot tikai personai, kas atbilst šā likuma 72. panta trešās daļas prasībām un kas ir apņēmusies ievērot normatīvo aktu, kas regulē attiecīgās sertifikācijas procedūras vai sertifikācijas zīmes lietošanas nolikumu.

**77. pants. Tiesību uz sertifikācijas zīmi pārkāpums**

(1) Par izņēmuma tiesību uz sertifikācijas zīmi pārkāpumu uzskatāma šā likuma 14. panta pirmajā un trešajā daļā, 16. panta pirmajā daļā, 21. panta pirmajā un otrajā daļā un 22. panta pirmajā daļā minēto apzīmējumu izmantošana saimnieciskajā apritē bez sertifikācijas zīmes īpašnieka atļaujas vai pretrunā ar normatīvo aktu, kas regulē attiecīgās sertifikācijas procedūras vai sertifikācijas zīmes lietošanas nolikumu, ņemot vērā arī ierobežojumus, kas noteikti šā likuma 24., 25., 52. un 53. pantā.

(2) Prasību par tiesību uz sertifikācijas zīmi pārkāpumu ir tiesīgs celt sertifikācijas zīmes īpašnieks, kā arī attiecīgo preču vai pakalpojumu patērētājs. Personai, kurai ir tiesības lietot sertifikācijas zīmi, tiesību uz sertifikācijas zīmi pārkāpuma lietā ir tādas pašas tiesības un pienākumi, kādi šā likuma 51. panta otrajā un trešajā daļā ir noteikti preču zīmes licenciātam, ja citādi nav noteikts normatīvajā aktā, kas regulē attiecīgās sertifikācijas procedūras, vai sertifikācijas zīmes lietošanas nolikumā.

(3) Ja lietā tiek konstatēts izņēmuma tiesību uz sertifikācijas zīmi pārkāpums, sertifikācijas zīmes īpašniekam ir tiesības lūgt piemērot šā likuma 54. pantā norādītos tiesiskās aizsardzības līdzekļus, kā arī atlīdzību to personu vārdā, kurām ir tiesības lietot sertifikācijas zīmi un kuras cietušas kaitējumu sertifikācijas zīmes nelikumīgas izmantošanas dēļ. Attiecīgo preču vai pakalpojumu patērētājs ir tiesīgs lūgt piemērot šā likuma 54. panta pirmās daļas 1., 3., 4. un 5. punktā paredzētos tiesiskās aizsardzības līdzekļus, kā arī tā kaitējuma piedziņu, kurš nodarīts konkrētajai personai.

**78. pants. Papildnoteikumi sertifikācijas zīmes darbības izbeigšanai**

(1) Papildus šā likuma 40. pantā paredzētajam iebilduma iesnieguma pamatojumam jebkura persona 40. pantā noteiktajā kārtībā un termiņā var iesniegt iebilduma iesniegumu pret sertifikācijas zīmes reģistrāciju šādos gadījumos:

1) ja sertifikācijas zīme neatbilst šā likuma 72. panta pirmās daļas prasībām;

2) ja sertifikācijas zīmes īpašnieks neatbilst šā likuma 72. panta trešās daļas prasībām;

3) ja sertifikācijas zīmes lietošanas nolikums neatbilst šā likuma 73. panta prasībām;

4) ja reģistrētais apzīmējums var maldināt preču vai pakalpojumu patērētāju par sertifikācijas zīmes raksturu un nozīmi, it īpaši, ja to var uztvert citādi nekā sertifikācijas zīmi.

(2) Papildus šā likuma 61. panta noteikumiem Rūpnieciskā īpašuma apelācijas padome vai tiesa var atzīt sertifikācijas zīmes reģistrāciju par spēkā neesošu arī gadījumos:

1) kas minēti šā panta pirmajā daļā;

2) ja pierādījumi liecina, ka sertifikācijas zīmes īpašnieks nav kompetents, lai veiktu attiecīgo sertifikāciju;

3) ja sertifikācijas zīmes īpašnieka tīmekļvietnē nav nodrošināta pastāvīga pieeja tās produkcijas un ražotāju sarakstam, kuriem ir tiesības izmantot sertifikācijas zīmi.

(3) Papildus šā likuma 63. panta noteikumiem Rūpnieciskā īpašuma apelācijas padome vai tiesa var atcelt sertifikācijas zīmes reģistrāciju, ja:

1) ir atcelts normatīvais akts, kas noteica attiecīgās sertifikācijas procedūras;

2) sertifikācijas zīmes īpašnieks vairs nepastāv, vairs neatbilst šā likuma 54. panta otrās daļas prasībām, vai ja pierādījumi liecina, ka sertifikācijas zīmes īpašnieks vairs nav kompetents, lai veiktu attiecīgo sertifikāciju;

3) sertifikācijas zīmes lietošanas nolikums tajā izdarīto grozījumu dēļ neatbilst šā likuma 73. panta prasībām;

4) sertifikācijas zīmes īpašnieks neveic pienācīgus pasākumus, lai novērstu šā likuma 73. panta pirmajā daļā minētā normatīvā akta vai sertifikācijas zīmes lietošanas nolikuma pārkāpumus;

5) veids, kādā sertifikācijas zīmi lieto, izraisa iespēju, ka sertifikācijas zīme var maldināt sabiedrību par tās raksturu un nozīmi, it īpaši, ja to var uztvert citādi nekā sertifikācijas zīmi.

(4) Iesniegumu sertifikācijas zīmes atzīšanai par spēkā neesošu vai atcelšanai Rūpnieciskā īpašuma apelācijas padomei vai prasības pieteikumu tiesai var iesniegt jebkura persona, kurai ir attiecīgi pierādījumi. Iesnieguma atzīšanai par spēkā neesošu vai atcelšanai iesniegšana, virzība un izskatīšana notiek saskaņā ar Rūpnieciskā īpašuma institūciju un procedūru likumu, ņemot vērā šā likuma šīs nodaļas noteikumus.

(5) Ja ieinteresētā persona savu iesniegumu sertifikācijas zīmes atzīšanai par spēkā neesošu vai atcelšanai vai attiecīgu prasību tiesā vēlas pamatot ar sertifikācijas zīmes lietošanas nolikuma neatbilstību noteiktajām prasībām, sabiedriskajai kārtībai vai vispārpieņemtiem morāles principiem (šā likuma 73. pants) vai sertifikācijas zīmes īpašnieka bezdarbību attiecīgā normatīvā akta vai sertifikācijas zīmes lietošanas nolikuma pārkāpuma gadījumā (šā panta trešās daļas 4.punkts), tā var vērsties Rūpnieciskā īpašuma apelācijas padomē vai tiesā pēc tam, kad tā trīs mēnešus pirms iesnieguma vai prasības pieteikuma iesniegšanas ir informējusi sertifikācijas zīmes īpašnieku par savu nodomu, nosūtot brīdinājumu ierakstītā sūtījumā uz sertifikācijas zīmes īpašnieka juridisko vai deklarēto adresi.

(6) Šā panta piektajā daļā minētajā gadījumā Rūpnieciskā īpašuma apelācijas padome vai tiesa neatzīst par spēkā neesošu vai neatceļ sertifikācijas zīmes reģistrāciju, ja līdz lietas izskatīšanas pēc būtības pabeigšanai sertifikācijas zīmes īpašnieks ir grozījis sertifikācijas zīmes lietošanas nolikumu vai koriģējis savu darbību, novēršot norādītos trūkumus.

(7) Ja Rūpnieciskā īpašuma apelācijas padome ir saņēmusi iebilduma iesniegumu pret sertifikācijas zīmes reģistrāciju vai iesniegumu sertifikācijas zīmes atzīšanai par spēkā neesošu vai atcelšanai un tai kļūst zināms, ka tiesā ierosināta lieta strīdā starp tiem pašiem lietas dalībniekiem par to pašu priekšmetu un uz tā paša pamata saistībā ar sertifikācijas zīmes atzīšanu par spēkā neesošu vai atcelšanu, Rūpnieciskā īpašuma apelācijas padome aptur iebilduma lietas vai iesnieguma izskatīšanas lietvedību, līdz stājas spēkā tiesas galīgais nolēmums šajā lietā.

**X nodaļa**

**Preču zīmes starptautiskā reģistrācija**

**79. pants. Šā likuma darbības ietvars attiecībā uz preču zīmes starptautisko reģistrāciju**

(1) Šā likuma noteikumi, it īpaši II un III nodaļas, 29., 33., 39., 40., 43., 44., 45. un 46. panta, V, VI, VII, VIII un IX nodaļas noteikumi, ar nepieciešamajām izmaiņām attiecas arī uz preču zīmes starptautisko reģistrāciju un starptautiski reģistrētu preču zīmi, kas attiecināta uz Latviju, ciktāl citādus noteikumus neparedz preču zīmju starptautiskās reģistrācijas noteikumi vai šīs nodaļas noteikumi.

(2) Par preču zīmes starptautiskās reģistrācijas pieteikšanu, reģistrāciju un citām ar starptautisko reģistrāciju saistītām darbībām maksā starptautiskās reģistrācijas noteikumos un Latvijas normatīvajos aktos noteiktajā kārtībā un apmērā.

(3) Persona, kas kārto preču zīmes starptautiskās reģistrācijas procedūru, tai nepieciešamos dokumentus, tostarp preču un pakalpojumu sarakstu, attiecībā uz kuru pieprasa starptautisko reģistrāciju, iesniedz pēc savas izvēles angļu vai franču valodā, izņemot sākotnējo iesniegumu par vēlēšanos pieteikt starptautisko reģistrāciju, kuru iesniedz latviešu valodā. Kad nepieciešama saziņa ar ārvalsts personu, kas starptautisko reģistrāciju attiecinājusi uz Latviju, Patentu valde to kārto angļu vai franču valodā, valodas izvēli pēc iespējas saistot ar starptautiskās reģistrācijas pieteikuma sākotnējo valodu.

(4) Ministru kabinets nosaka kārtību par procedūrām Patentu valdē, kas saistītas ar preču zīmes starptautiskās reģistrācijas pieteikumu un reģistrāciju, kā arī ar starptautisko reģistrāciju attiecinājumu uz Latviju.

**80. pants. Patentu valdes darbība saistībā ar Latvijas izcelsmes starptautiskās reģistrācijas pieteikumu un reģistrāciju**

(1) Ar Patentu valdes starpniecību piesaka tādu preču zīmi starptautiskajai reģistrācijai, kuras izcelsmes valsts starptautiskās reģistrācijas noteikumu izpratnē ir Latvija un kuras pamatā ir Latvijā reģistrēta vai reģistrācijai pieteikta preču zīme (pamatreģistrācija, pamatpieteikums), kā arī, kad tas nepieciešams, izdara šādas starptautiskās reģistrācijas vēlāku attiecināšanu uz plašāku teritoriju.

(2) Ja starptautiskās reģistrācijas noteikumu izpratnē preču zīmes īpašnieka valsts ir Latvija, ar Patentu valdes starpniecību preču zīmes īpašnieks var izdarīt grozījumus starptautiskajā reģistrācijā, atjaunot starptautisko reģistrāciju (pārreģistrēt uz jaunu spēkā esamības termiņu), atsaukt tās attiecinājumus uz atsevišķām starptautiskās reģistrācijas sistēmas dalībvalstīm vai izslēgt preču zīmi no preču zīmju starptautiskā reģistra.

(3) Piecu gadu laikā kopš preču zīmes starptautiskās reģistrācijas datuma Patentu valde paziņo Starptautiskajam birojam par jebkuru spēkā stājušos administratīvo vai tiesas nolēmumu, kas ietekmē starptautiskās reģistrācijas pamatā esošās nacionālās reģistrācijas (Latvijā reģistrētās preču zīmes, pamatreģistrācijas) spēkā esamību vai reģistrācijas pieteikuma (pamatpieteikuma) statusu.

**81. pants. Starptautiskās reģistrācijas attiecinājums uz Latviju**

(1) Patentu valde starptautiskās reģistrācijas noteikumos paredzētajā termiņā izdara tādas starptautiski reģistrētas preču zīmes, kas attiecināta uz Latviju, ekspertīzi, pārbaudot tās atbilstību šā likuma 4., 6. un 8. panta prasībām.

(2) Kolektīvās zīmes reģistrācijas attiecinājuma uz Latviju gadījumā Patentu valde pārbauda arī tās atbilstību šā likuma 66. un 67. panta prasībām, bet sertifikācijas zīmes reģistrācijas attiecinājuma gadījumā – arī tās atbilstību šā likuma 73. un 74. panta prasībām.

(3) Šā likuma 40. pantā paredzētais iebilduma iesniegums pret preču zīmes starptautiskās reģistrācijas spēkā stāšanos Latvijā iesniedzams triju mēnešu laikā no dienas, kad preču zīmju starptautiskās reģistrācijas oficiālajā izdevumā publicēts paziņojums par preču zīmes reģistrāciju attiecībā uz Latviju vai par starptautiskās reģistrācijas vēlāku teritoriālo attiecinājumu uz Latviju.

(4) Ja Patentu valdes izdarītās ekspertīzes rezultātā konstatēts, ka starptautiskā reģistrācija vai tās vēlāks attiecinājums uz Latviju neatbilst šā panta pirmās daļas prasībām, attiecīgā gadījumā, ievērojot arī šā panta otrās daļas noteikumus, vai ja pret šīs reģistrācijas attiecinājumu uz Latviju ir iesniegts iebildums un ierosināta iebilduma lieta, Patentu valde starptautiskās reģistrācijas noteikumos paredzētajā kārtībā nosūta Starptautiskajam birojam starptautiskās reģistrācijas aizsardzības pagaidu atteikumu. Starptautiskās reģistrācijas aizsardzības pagaidu atteikums var būt pamatots ar vienu vai vairākiem no minētajiem pamatiem.

(5) Triju mēnešu laikā no dienas, kad Starptautiskais birojs ir paziņojis starptautiskās reģistrācijas īpašniekam par aizsardzības pagaidu atteikumu Latvijā, īpašnieks ir tiesīgs:

1) novērst norādītos trūkumus un iesniegt atbildi uz Patentu valdes izvirzītajiem aizsardzības pagaidu atteikuma pamatiem, ja starptautiskās reģistrācijas pagaidu atteikums attiecas tikai uz Patentu valdes konstatētajiem formālajiem trūkumiem vai absolūtajiem atteikuma pamatiem;

2) iesniegt atbildi uz iebildumu.

(6) Ja preču zīmes starptautiskās reģistrācijas īpašnieks iesniedz atbildi, kas nenovērš aizsardzības pagaidu atteikuma pamatu, Patentu valde uztur spēkā starptautiskās reģistrācijas aizsardzības atteikumu. Rūpnieciskā īpašuma apelācijas padomei nav pienākuma izskatīt iebilduma lietu, ja starptautiskās reģistrācijas īpašnieks nav novērsis formālos trūkumus vai absolūtos atteikuma pamatus, kurus norādījusi Patentu valde.

(7) Ja preču zīmes starptautiskās reģistrācijas attiecinājuma uz Latviju izskatīšanā nav konstatēts pamats tās aizsardzības atteikumam Latvijā vai ja tāds bijis konstatēts, bet ir novērsts, vai ja aizsardzības atteikums attiecas tikai uz daļu no starptautiskās reģistrācijas preču un pakalpojumu saraksta, Patentu valde paziņo Starptautiskajam birojam par aizsardzības piešķiršanu Latvijā šai starptautiski reģistrētajai preču zīmei. Ja iepriekš bijis izdots starptautiskās reģistrācijas aizsardzības pagaidu atteikums, bet šā strīda izskatīšana beigusies ar Patentu valdes vai Rūpnieciskā īpašuma apelācijas padomes lēmumu vai galīgu tiesas nolēmumu, kas stājies spēkā, Patentu valde nekavējoties par to paziņo Starptautiskajam birojam.

**82. pants. Starptautiskās reģistrācijas spēkā esamība Latvijā**

(1) Preču zīmes starptautiskās reģistrācijas īpašnieka izņēmuma tiesības Latvijā attiecīgajā apjomā stājas spēkā ar dienu, kad preču zīmju starptautiskās reģistrācijas oficiālajā biļetenā publicēts paziņojums par aizsardzības piešķiršanu Latvijā šai starptautiskajai reģistrācijai. Ar šo datumu sākas šā likuma 26. pantā paredzētais piecu gadu laikposms, kurā īpašniekam jāuzsāk preču zīmes faktiska izmantošana Latvijā.

(2) Preču zīmes starptautiskajai reģistrācijai, kura šā panta pirmajā daļā noteiktajā kārtībā stājusies spēkā Latvijā, ir tādas pašas tiesiskās sekas kā preču zīmei, kas šajā likumā noteiktajā kārtībā iekļauta Reģistrā (reģistrēta Patentu valdē nacionālās procedūras kārtībā).

(3) Starptautiski reģistrētas preču zīmes prioritāti Latvijā nosaka ar dienu, kad preču zīme starptautiski reģistrēta attiecībā uz Latviju, bet gadījumā, kad preču zīmei starptautiskās reģistrācijas procedūrā piešķirtas konvencijprioritātes tiesības – ar tās agrākā pieteikuma datumu, – vai kad piešķirtas izstādes prioritātes tiesības – ar tās eksponēšanas datumu starptautiskā izstādē saistībā ar precēm vai pakalpojumiem. Ja preču zīmes starptautiskā reģistrācija attiecināta uz Latviju vēlāk par tās starptautiskās reģistrācijas dienu, prioritāti nosaka ar dienu, ar kuru tā attiecināta uz Latviju. Ja Latvijā spēkā stājusies starptautiskā reģistrācija pēc tās īpašnieka lūguma un saskaņā ar starptautiskās reģistrācijas noteikumiem aizstāj agrāku Patentu valdē izdarītu šīs pašas preču zīmes reģistrāciju, uz starptautiski reģistrēto preču zīmi, nosakot tās prioritāti, attiecina agrākās, nacionālās procedūras kārtībā izdarītās reģistrācijas pieteikuma datumu un prioritātes datumu. Ja prioritātes datums nav pārbaudīts preču zīmes reģistrācijas pieteikuma izskatīšanas procedūrā un preču zīmes starptautiskā reģistrācija ir iesaistīta tādā strīdā Latvijā, kur prioritātes tiesību esamība var izšķirt strīda iznākumu, starptautiskās reģistrācijas īpašnieka pienākums ir šīs tiesības pierādīt.

(4) Patentu valde starptautiskās reģistrācijas noteikumos noteiktajā kārtībā paziņo Starptautiskajam birojam par Patentu valdes, Rūpnieciskā īpašuma apelācijas padomes lēmumu vai tiesas nolēmumu, kurš stājies spēkā un ar kuru preču zīmes starptautiskā reģistrācija Latvijā tikusi atzīta par spēkā neesošu vai atcelta pilnībā vai daļēji.

**XI nodaļa**

**Eiropas Savienības preču zīme**

**83. pants. Patentu valdes darbība saistībā ar Eiropas Savienības preču zīmes reģistrācijas procedūru**

(1) Eiropas Savienības dalībvalsts centrālā rūpnieciskā īpašuma biroja funkcijas, kas paredzētas regulā (ES) 2017/1001, Latvijā īsteno Patentu valde.

(2) Patentu valde izdara regulas (ES) 2017/1001 110. panta 2. punktā paredzēto Eiropas Savienības biroja lēmumu autentiskuma apliecināšanu to piespiedu izpildei Latvijā.

**84. pants. Eiropas Savienības preču zīmes reģistrācijas tiesiskais spēks Latvijā**

(1) Izņēmuma tiesības uz preču zīmi Latvijā nodrošina arī Eiropas Savienības preču zīmes reģistrācija. Eiropas Savienības preču zīmes aizsardzības apjomu nosaka regula (ES) 2017/1001.

(2) Ja Eiropas Savienības preču zīmei saskaņā ar regulas (ES) 2017/1001 39. vai 40. pantu piešķirta senioritāte (īpaša veida prioritāte), pamatojoties uz atbilstošu agrāku preču zīmi, kas reģistrēta Latvijā vai reģistrēta starptautiski un attiecas uz Latviju, un par senioritātes pamatotību ir pierādījumi, tad uz šādu Eiropas Savienības preču zīmi, nosakot tās prioritāti Latvijā, attiecina Latvijā reģistrētās preču zīmes pieteikuma datumu vai starptautiski reģistrētās preču zīmes reģistrācijas datumu vai, attiecīgā gadījumā, vēlāka attiecinājuma uz Latviju datumu, kā arī šādai reģistrācijai pamatoti piešķirto konvencijprioritātes vai izstādes prioritātes datumu (šā likuma 82. panta trešā daļa). Eiropas savienības preču zīmei piešķirtā senioritāte saglabājas, ja beidzas tās pamatā esošās reģistrācijas spēkā esamības termiņš vai ja Latvijas preču zīmes reģistrācija tiek izslēgta no Reģistra sakarā ar preču zīmes īpašnieka atteikšanos no reģistrācijas, starptautiskā reģistrācija tiek izslēgta no preču zīmju starptautiskā reģistra sakarā ar tās īpašnieka atteikšanos no reģistrācijas vai arī tās attiecinājums uz Latviju tiek atsaukts.

(3) Preču zīmes reģistrāciju, kas bijusi pamatā Eiropas Savienības preču zīmes senioritātei, var atzīt par spēkā neesošu vai atcelt arī pēc tam, kad beidzies šīs reģistrācijas spēkā esamības termiņš vai kad Latvijas preču zīmes reģistrācija izslēgta no Reģistra sakarā ar tās īpašnieka atteikšanos no reģistrācijas, starptautiskā reģistrācija izslēgta no preču zīmju starptautiskā reģistra sakarā ar tās īpašnieka atteikšanos no reģistrācijas vai arī tās attiecinājums uz Latviju ticis atsaukts, ar nosacījumu, ka attiecīgais pamatojums preču zīmes reģistrācijas atzīšanai par spēkā neesošu vai atcelšanai pastāvēja šīs reģistrācijas spēkā esamības laikā. Šādā gadījumā Eiropas Savienības preču zīme zaudē senioritāti Latvijā.

**85. pants. Eiropas Savienības preču zīmes aizsardzības papildu noteikumi**

(1) Tiesību uz Eiropas Savienības preču zīmi pārkāpuma gadījumā piemērojami šā likuma 50., 51., 52., 53, 54, 55., 56., 57. un 58. panta un citu normatīvo aktu noteikumi, ciktāl regulā (ES) 2017/1001 nav noteikts citādi.

(2) Ja, pamatojoties uz tiesībām, kas izriet no Eiropas Savienības preču zīmes reģistrācijas, tiek apstrīdēta vēlākas preču zīmes reģistrācija, kas izdarīta, ievērojot šajā likumā noteikto preču zīmes reģistrācijas kārtību, vai saskaņā ar starptautiskās reģistrācijas noteikumiem un attiecas uz Latviju, vai tiek apstrīdēta šādas vēlākas preču zīmes lietošana, ņem vērā šā likuma 11. panta noteikumus par tiesību ierobežojumiem samierināšanās dēļ.

**86. pants. Eiropas Savienības preču zīmes izmantošanas papildu noteikumi**

(1) Ja, pamatojoties uz agrāku Eiropas Savienības preču zīmi, iesniegts iebilduma iesniegums pret preču zīmes reģistrāciju (šā likuma 40. panta pirmā daļa) un ierosināta iebilduma lieta, bet apstrīdētās preču zīmes īpašnieks izmanto tiesības pieprasīt pierādījumus par Eiropas Savienības preču zīmes faktisku izmantošanu (šā likuma 40.panta piektā daļa), ievēro regulas (ES) 2017/1001 18. panta noteikumus.

(2)Ja Eiropas Savienības preču zīme saskaņā ar regulas (ES) 2017/1001 24. panta noteikumiem ir iesaistīta tās īpašnieka tiesiskās aizsardzības procesā vai maksātnespējas procesā Latvijā, nepieciešamo atzīmi Eiropas Savienības preču zīmju reģistrā vai, ja Eiropas Savienības preču zīme vēl nav reģistrēta, tās pieteikuma materiālos var lūgt izdarīt Eiropas Savienības birojā uz tiesas nolēmuma pamata.

**87. pants. Eiropas Savienības preču zīmes konversija par preču zīmes pieteikumu Latvijā**

(1) Ja Eiropas Savienības preču zīmes konversijas pieteikums ir no Eiropas Savienības biroja saņemts saskaņā ar regulas (ES) 2017/1001 140. panta 5. punkta noteikumiem, Patentu valde uzaicina šā pieteikuma iesniedzēju triju mēnešu laikā izpildīt regulas (ES) 2017/1001 141. panta 3. punktā noteiktās darbības, tostarp, samaksāt šā likuma 28. pantā noteikto pieteikuma maksu un, kad nepieciešams, papildmaksu. Nacionālās reģistrācijas procedūras kārtībā iesniegtu preču zīmes reģistrācijas pieteikumu nevar pārveidot par Eiropas Savienības preču zīmes konversijas pieteikumu.

(2) Ja iesniedzējs ir izpildījis šā panta pirmajā daļā minētās prasības, Eiropas Savienības preču zīmes konversijas iesniegumu uzskata par preču zīmes reģistrācijas pieteikumu Latvijā un tam turpmāk piemēro šā likuma IV nodaļas normas, ar nosacījumu, ka par šā pieteikuma datumu uzskata Eiropas Savienības preču zīmes sākotnējā pieteikuma datumu un, kad nepieciešams, reģistrācijas datos tiek fiksēts attiecīgais konvencijprioritātes vai izstādes prioritātes datums, kā arī senioritātes datums, kas bijis pamatots ar atbilstošu agrāku preču zīmi, kas reģistrēta Latvijā vai reģistrēta starptautiski un attiecas uz Latviju.

**XII nodaļa**

**Ģeogrāfiskās izcelsmes norāde**

**88. pants. Ģeogrāfiskās izcelsmes norādes tiesiskās aizsardzības saturs**

(1) Ģeogrāfiskās izcelsmes norāde saskaņā ar šīs nodaļas noteikumiem tiek aizsargāta bez tās reģistrācijas.

(2) Ģeogrāfiskais nosaukums un ģeogrāfiska rakstura apzīmējums, kuru patērētāji un tirgus dalībnieki neuztver saistībā ar preču vai pakalpojumu specifisko izcelsmi, nav uzskatāms par ģeogrāfiskās izcelsmes norādi šā likuma izpratnē un netiek aizsargāts.

(3) Saimnieciskajā darbībā ir aizliegts lietot nepatiesu ģeogrāfiskās izcelsmes norādi vai tai līdzīgu apzīmējumu saistībā ar precēm vai pakalpojumiem, kuru izcelsme nav tā ģeogrāfiskā vieta vai teritorija, uz kuru šī ģeogrāfiskās izcelsmes norāde attiecas un kuras lietošana var maldināt patērētājus par preču vai pakalpojumu ģeogrāfisko izcelsmi.

(4) Ja precēm vai pakalpojumiem, kurus pieņemts apzīmēt ar kādu ģeogrāfiskās izcelsmes norādi, tirgus dalībnieku uztverē piemīt īpaša kvalitāte vai speciālas īpašības, šādas ģeogrāfiskās izcelsmes norādes lietošana saimnieciskajā darbībā pieļaujama tikai saistībā ar tādām norādītās izcelsmes precēm un pakalpojumiem, kam ir attiecīgā kvalitāte vai īpašības.

(5) Ja ģeogrāfiskās izcelsmes norāde ir plaši pazīstama un tai ir īpaša reputācija tirgus dalībnieku vidū, šādas ģeogrāfiskās izcelsmes norādes vai tai līdzīga apzīmējuma lietošana saimnieciskajā darbībā saistībā ar citas izcelsmes precēm un pakalpojumiem nav pieļaujama pat gadījumos, kad tas nemaldina par preču vai pakalpojumu ģeogrāfisko izcelsmi, bet dod iespēju negodīgi izmantot ģeogrāfiskās izcelsmes norādes reputāciju vai atšķirtspēju vai nodarīt tām kaitējumu.

(6) Ministru kabinets nosaka aizsardzības un reģistrācijas kārtību attiecībā uz lauksaimniecības un pārtikas produktu ģeogrāfiskās izcelsmes norādēm vai to sarakstu.

**89. pants. Preces un pakalpojuma izcelsmes noteikšanas kritēriji**

(1) Šīs nodaļas nolūkiem:

1) preces izcelsmi nosaka pēc tās ražošanas vietas vai pēc šīs preces galveno izejvielu vai galveno sastāvdaļu izcelsmes vietas;

2) pakalpojuma izcelsmi nosaka pēc pakalpojuma sniedzēja atrašanās vietas saskaņā ar ierakstu komercreģistrā vai pēc tās fiziskas personas, kura faktiski pieņem lēmumus uzņēmumā, deklarētās dzīvesvietas.

(2) Vērtējuma kritērijus nosaka atsevišķi katram gadījumam atkarībā no to ietekmes uz attiecīgās preces vai pakalpojuma reputāciju. Ņemot vērā šo reputāciju un patērētāju uztveri, vietēja un reģionāla rakstura ģeogrāfiskās izcelsmes norādi var uzskatīt par patiesu, ja tā attiecībā uz preces vai pakalpojuma izcelsmi ir patiesa, vērtējot attiecībā uz plašāku reģionu vai valsti kopumā.

**90. pants. Atbildība par ģeogrāfiskās izcelsmes norādes nelikumīgu lietošanu**

(1) Prasību par ģeogrāfiskās izcelsmes norādes nelikumīgas lietošanas pārtraukšanu var celt:

1) profesionālā, ražotāju vai pakalpojumu sniedzēju apvienība, kuras statūtos ir paredzēta apvienības biedru ekonomisko interešu aizsardzība;

2) valsts un pašvaldību iestāde un organizācija, kura īsteno patērētāju tiesību aizsardzību;

3) citas ieinteresētās personas.

(2) Lietā par ģeogrāfiskās izcelsmes norādes nelikumīgas lietošanas pārtraukšanu ir piemērojami tie paši tiesiskās aizsardzības līdzekļi, kādi paredzēti tiesību uz preču zīmi pārkāpuma gadījumā.

**XIII nodaļa**

**Administratīvā atbildība preču zīmju un ģeogrāfiskās izcelsmes norāžu aizsardzības jomā un kompetence sodu piemērošanā**

**91. pants. Administratīvā atbildība preču zīmju un ģeogrāfiskās izcelsmes norāžu aizsardzības jomā**

(1) Par tāda marķējuma vai pavaddokumentācijas, tostarp iepakojuma, etiķetes, uzlīmes, brošūras, lietošanas instrukcijas, garantijas dokumenta vai cita līdzīga izstrādājuma izgatavošanu, izplatīšanu, pārdošanu vai piedāvāšanu pārdošanai, arī atsevišķi no precēm vai pakalpojumiem, kas pārkāpj tiesības uz preču zīmi vai ģeogrāfiskās izcelsmes norādi un kurā bez attiecīgās preču zīmes īpašnieka atļaujas vai pretrunā ar ģeogrāfiskās izcelsmes norāžu tiesiskās aizsardzības noteikumiem ir norādīta reģistrēta un spēkā esoša preču zīme vai ģeogrāfiskās izcelsmes norāde vai nosaukums vai apzīmējums, kuru tā būtiskajos elementos nevar atšķirt no šādas preču zīmes vai ģeogrāfiskās izcelsmes norādes un kuru var izmantot saistībā ar tā paša veida precēm vai pakalpojumiem, kādiem ir aizsargāta preču zīme vai ģeogrāfiskās izcelsmes norāde, piemēro naudas sodu fiziskajām personām līdz septiņdesmit naudas soda vienībām, bet juridiskajām personām – līdz sešsimt naudas soda vienībām.

(2) Par reģistrētas ģeogrāfiskās izcelsmes norādes nelikumīgu izmantošanu, kas izpaužas kā tāda nosaukuma vai apzīmējuma, tostarp iepakojuma, etiķetes, uzlīmes, brošūras, lietošanas instrukcijas, garantijas dokumenta vai cita līdzīga izstrādājuma lietošana saistībā ar precēm vai pakalpojumiem vai to piedāvāšanu, kurš ir pretrunā ar ģeogrāfiskās izcelsmes norāžu tiesiskās aizsardzības noteikumiem vai kurš var maldināt patērētāju par attiecīgo preču vai pakalpojumu ģeogrāfisko izcelsmi, raksturu vai kvalitāti, piemēro naudas sodu fiziskajām personām no divdesmit astoņām līdz septiņdesmit naudas soda vienībām, bet juridiskajām personām – no simt četrdesmit līdz tūkstoš četrsimt naudas soda vienībām.

(3) Par preču zīmes nelikumīgu izmantošanu, kas izpaužas kā tāda apzīmējuma izmantošana saistībā ar precēm vai pakalpojumiem vai to piedāvāšanu, kurš ir identisks tādam pašam preču vai pakalpojumu veidam reģistrētai un spēkā esošai preču zīmei vai kuru tā būtiskajos elementos nevar atšķirt no šādas preču zīmes, ja šāds apzīmējums tiek izmantots bez attiecīgās preču zīmes īpašnieka atļaujas, piemēro naudas sodu fiziskajām personām no piecdesmit sešām līdz simt četrdesmit naudas soda vienībām, bet juridiskajām personām – no divsimt astoņdesmit līdz divtūkstoš astoņsimt naudas soda vienībām.

**92. pants. Kompetence sodu piemērošanā**

Administratīvā pārkāpuma procesu par šā likuma 91.panta pirmajā un trešajā daļā minētajiem pārkāpumiem veic Valsts policija, savukārt par šā likuma 91.panta otrajā daļā minēto pārkāpumu – Pārtikas un veterinārais dienests.

**Pārejas noteikumi**

1. Ar šā likuma spēkā stāšanos spēku zaudē likums "Par preču zīmēm un ģeogrāfiskās izcelsmes norādēm" (Latvijas Republikas Saeimas un Ministru Kabineta Ziņotājs, 1999, 14. nr.; 2001, 23. nr.; 2004, 23. nr.; 2007, 6. nr.; Latvijas Vēstnesis, 2010, 174. nr.; 2014, 140., 251.nr.; 2015, 240. nr.).

2. Preču zīmēm, kuras pieteiktas reģistrācijai Patentu valdē vai kuru starptautiskā reģistrācija attiecās uz Latviju pirms šā likuma spēkā stāšanās, piemēro to preču zīmju reģistrācijas kārtību un tos preču zīmju reģistrācijas priekšnoteikumus, kas bija spēkā dienā, kurā iesniegts preču zīmes reģistrācijas pieteikums vai ar kuru uz Latviju attiecas preču zīmes starptautiskā reģistrācija.

3. Ja Eiropas Savienības preču zīme ir reģistrēta vai pieteikta reģistrācijai pirms 2004. gada 1. maija, tās prioritāti Latvijā nosaka ar 2004. gada 1. maiju.

4. Ja atbilstoši šā likuma 87. panta otrajai daļai preču zīmes reģistrācijas pieteikuma pamatā ir iesniegums par konversiju, bet attiecīgā Kopienas preču zīme ir reģistrēta vai pieteikta reģistrācijai pirms 2004. gada 1. maija, par šāda pieteikuma datumu Latvijā uzskata 2004. gada 1. maiju un Kopienas preču zīmei piešķirto prioritāti neņem vērā.

5. Normas, kas nosaka preču zīmes atzīšanu par spēkā neesošu un atcelšanu administratīvajā kārtībā Patentu valdes Rūpnieciskā īpašuma apelācijas padomē, stājas spēkā līdz ar attiecīgu grozījumu stāšanos spēkā Rūpnieciskā īpašuma institūciju un procedūru likumā.

6. Šā likuma XIII nodaļa stājas spēkā vienlaikus ar Administratīvo pārkāpumu procesa likumu.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2015. gada 16. decembra direktīvas (ES) 2015/2436, ar ko tuvina dalībvalstu tiesību aktus attiecībā uz preču zīmēm;

2) Eiropas Parlamenta un Padomes 2004. gada 29. aprīļa direktīvas 2004/48/EK par intelektuālā īpašuma tiesību piemērošanu.